title: Harry Potter ja kuoleman varjelukset

text:
Sarjan viimeinen romaani päättyy lyhyeen epilogiin, joka sijoittuu 19 vuotta Voldemortin tuhon jälkeen. Harry ja Ginny Weasley ovat pari ja heillä on kolme lasta: James Sirius, Albus Severus ja Lily Luna. Ronilla ja Hermionella on kaksi lasta, Rose ja Hugo. Perheet tapaavat King’s Crossin asemalla, missä hermostunut Albus on lähdössä viettämään ensimmäistä vuotta Tylypahkassa. Harryn kummipoika, Teddy Lupin, löytyy suutelemassa Billin ja Fleur Weasleyn tytärtä Victoirea junavaunussa. Harry näkee Draco Malfoyn, tämän vaimon ja heidän poikansa Scorpiuksen. Neville Longbottom on nyt yrttitiedon professori Tylypahkassa ja on yhä väleissä Potterin ja Weasleyn perheiden kanssa. Harry lohduttaa Albusta, joka pelkää joutuvansa lajitelluksi Luihuiseen, ja kertoo, että toinen hänen kaimoistaan, Severus Kalkaros, oli Luihuinen ja urhein mies jonka Harry on tavannut. Hän lisää, että lajitteluhattu ottaa lajiteltavan valinnan huomioon, kuten se teki Harryn kanssa. Kirja päättyy sanoihin: ”Arpi ei ollut vaivannut Harrya yhdeksääntoista vuoteen. Kaikki oli hyvin.”
Kirja myi Yhdysvalloissa 8,3 miljoonaa kappaletta ensimmäisen vuorokauden aikana rikkoen näin edellisen kirjan "Harry Potter ja puoliverinen prinssi" 6,9 miljoonalla myydyllä kappaleella tekemän ennätyksen.


title: Harry Potter ja kuoleman varjelukset

text: Kirjaa myytiin vahingossa etukäteen noin viisi kappaletta Nurmeksessa sijaitsevassa S-market Porokylässä 19. heinäkuuta 2007. Kaupan mukaan syynä oli kesäsijaisen tietämättömyys.


title: Harry Potter ja kuoleman varjelukset

text: DeepDiscount.com toimitti noin 1200 kirjaa yhdysvaltalaisille asiakkailleen etuajassa; jotkut tilaajat saivat sen jo 17. heinäkuuta 2007. Kustantaja sanoo aloittavansa oikeustoimet verkkokauppaa vastaan.


title: Käsikirjoittaja

text: Käsikirjoittaja tekee käsikirjoituksen eli suunnitelman siitä, millainen elokuvasta, näytelmästä tai muusta vastaavasta tuotannosta tulee. Käsikirjoittaja on usein mukana koko tuotannon ajan, sillä käsikirjoitusta yleensä muokataan useaan otteeseen tuotannon edetessä. Käsikirjoittaja on toisinaan myös tuotannon ohjaaja. Käsikirjoittaja ei luo itsenäistä teosta vaan ainoastaan suunnitelman, jonka pohjalta voidaan ryhtyä toteuttamaan tuotantoa.


title: Käsikirjoittaja

text: Elokuvakäsikirjoittajaksi voi opiskella muun muassa Aalto-yliopiston taiteiden ja suunnittelun korkeakoulun elokuvataiteen osastolla sekä joissakin ammattikorkeakouluissa. Monet tämän päivän elokuva- ja televisiokäsikirjoittajista ovat myös itseoppineita tai muualla kuin elokuvakoulussa oppinsa saaneita kirjoittajia. Käsikirjoittajaksi voi ryhtyä kuka tahansa, joka pystyy kirjoittamaan mielenkiintoisen ja samaistuttavan tarinan. Muodollisia oppiarvovaatimuksia käsikirjoittajan ammattiin ei ole.


title: Käsikirjoittaja

text: Tyypillisesti elokuvakäsikirjoituksesta vastaa yksi henkilö.


title: Käsikirjoittaja

text: Elokuvakäsikirjoittaja voidaan myös palkata kirjoittamaan jo olemassa oleva tarina elokuvakäsikirjoitukseksi, kehittämään ja dramatisoimaan jo kirjoitettua käsikirjoitusta tai sovittamaan elokuvakäsikirjoitukseksi jokin muu teksti, kuten novelli tai runo. Elokuvakäsikirjoittajan ammattitaito koostuu mielikuvituksen ja tarinankerronnan taidon lisäksi kyvystä hahmottaa dramaturgisia kokonaisuuksia, käsitellä asioita kertovalla ja mielenkiintoisella tavalla ja nähdä uusia näkökulmia olemassa olevista asioista. Henkilöhahmojen luominen ja heidän ominaisuuksiensa aukikirjoittaminen ja elokuvalliseen kerrontaan sopivaksi muokkaaminen on yksi käsikirjoittajan haasteellisimmista tehtävistä.


title: Käsikirjoittaja

text: Televisiokäsikirjoittajien ammatissa työtehtävät voivat olla elokuvaa rajatumpia. Esimerkiksi jatkuvajuonisen saippuasarjan käsikirjoittamisesta vastaa suurempi käsikirjoitusryhmä, jossa kirjoittamisen ja tarinan kehittelyn eri vaiheet ja osa-alueet on annettu eri tekijöiden vastuulle. Ryhmässä työskentelee muun muassa "script editor", jonka tehtävä on viimeistellä käsikirjoitus eli tiivistää, rytmittää ja tasapainottaa sitä. Sarjan suuremmista tarinalinjoista päättää yleensä tuottaja ja käsikirjoitustiimin johto yhdessä, ja sitä kehitellään yleensä ainakin yhden tuotantokauden verran etukäteen.


title: Imusolmuke

text: Imusolmuke "(nodus lymphoideus, nodus lymphaticus, lymphonodus)", jota joskus virheellisesti kutsutaan imurauhaseksi, on pieni, pavunmuotoinen, kotelon ympäröimä imukudoselin, jonka lävitse virtaa imuneste. Imusolmukkeita on runsaasti elimistön eri osissa (ihmisellä arviolta 500–600) erityisesti kaulan, nivusten, kainaloiden ja suoliston alueella. Niiden koko vaihtelee suuresti, ihmisellä ne ovat pituudeltaan normaalisti 1–25 millimetriä; imusolmukkeet suurenevat tavallisesti infektion tai kasvaimen yhteydessä, mutta toisinaan ne voivat terveelläkin ihmisellä tuntua satunnaisesti suurentuneilta. Imusolmukkeet ovat osa imusuonistoa, jonka tehtävät liittyvät elimistön immuunipuolustukseen; ne toimivat suodattimina, joiden lävitse imuneste siivilöityy matkallaan vereen ja jotka keräävät ja tuhoavat verestä bakteereita sekä viruksia.


title: Imusolmuke

text: Imusolmukkeeseen tulee sen kuperalta puolelta lukuisia imusuonia. Imusolmukkeen kovera puoli on nimeltään "imusolmukeportti" "(hilum)" ja sen kohdalla kulkevat imusolmukkeeseen verta tuovat ja vievät verisuonet sekä imunestettä solmukkeesta vievät imusuonet (yksi tai enintään muutama).


title: Imusolmuke

text: Uloimpana imusolmukkeessa on sidekudoksinen "kapseli", josta työntyy väliseinämäisiä "sidekudosjuosteita" "(trabeculae)" imusolmukkeen sisäosiin. Kolmas imusolmuketta tukeva rakenne on "verkkomainen sidekudos", joka koostuu alkeellisista mesenkyymisoluja muistuttavista soluista sekä niiden tuottamista verkkosyistä ja jotka muodostavat hienon tukiverkon läpi koko elimen.


title: Imusolmuke

text: Imukudoksen perussolukko jaetaan kuorikerrokseen eli "korteksiin" "(cortex)" sekä ydinosaan eli "medullaan" "(medulla)".


title: Imusolmuke

text: Korteksissa on sidekudosverkoston tukemia tuhansien imusolujen muodostamia soluryhmiä, "imukeräsiä" eli "lymfafollikkeleita" "(noduli lymphoidei)". Pääosin pienistä lymfosyyteistä koostuvia imukeräsiä kutsutaan primaarikeräsiksi. Sekundaarikeräsiä puolestaan ovat imukeräset, joiden keskellä on kalpeampi alue, "itukeskus" "(centrum germinale)". Itukeskus muodostuu (ja tällöin myös primaarikeräinen muuttuu sekundaarikeräseksi), kun B-imusolut alkavat antigeenikosketuksen jälkeen jakaantua aktiivisesti ja muuttua plasmasoluiksi. Korteksin medullaa lähinnä oleva osa (ns. syvä korteksi, jukstamedullaarikorteksi tai parakorteksi) "(paracortex)" ei sisällä imukeräsiä vaan pääasiassa T-imusoluja ja sen muodostuminen on riippuvainen kateenkorvasta.


title: Imusolmuke

text: Medulla koostuu imukudosjuosteista, joiden välissä kulkee imusuonipoukamia, "medullaarisinuksia".


title: Imusolmuke

text: Imuneste virtaa imusolmukkeeseen "afferenttien imusuonten" kautta ja laskeutuu kapselin alaiseen tilaan, "subkapsulaarisinukseen", ja sitä kautta edelleen "trabekulaari-" ja lopulta "medullaarisinuksiin". Sinuksissa on runsaasti makrofageja, jotka pyydystävät imunesteestä vieraita partikkeleita ja suodattavat imunestettä. Medullaarisinukset yhtyvät imusolmukeportissa ja imuneste poistuu imusolmukkeesta "efferenttien imusuonten" kautta.


title: Imusolmuke

text: Imusolut, sekä B- että T-solut, kiertävät jatkuvasti imusolmukkeiden kautta. Ne tulevat imusolmukkeeseen verenkierron mukana ja saattavat tunkeutua verisuonten seinämien läpi diapedeesin avulla. B-solut vaeltavat korteksiin ja medullaan, T-solut taas syvään korteksiin.


title: Imusolmuke

text: Kun imusolu havaitsee antigeenin, B-solut aktivoituvat ja vaeltavat itukeskuksiin, jossa ne muuttuvat antibodeja eli vasta-aineita tuottaviksi plasmasoluiksi. Sieltä ne jatkavat edelleen medullaarijuosteisiin. Antigeenin kohtaaminen (esimerkiksi infektiossa) voi nopeuttaa imusolujen vaellusta jopa 10-kertaiseksi, mikä näkyy imusolmukkeen turpoamisena.


title: Jauho

text: Jauho on yleisnimi hienojakoisille, jauhomaisille aineille ja puhekielessä eritoten viljalajien jyvistä jauhamalla saatava ravinnoksi käytettävä tuote. Sanoja jauho ja jauhe käytetään toisinaan synonyymeinä. Viljaa jauhettaessa saadaan kokojyväjauhoa tai erottelemalla jyvän osat, lestyjauhoa eli jyvän ydinosasta jauhettua hienoa jauhoa.. Jauho on hienoin jyvistä jauhettu jauhatustuote, jonka karkeusaste vaihtelee. Jauhoja voidaan käyttää eläinten rehuksi mukaan lukien leipäjauho.Yleisimpiä kaupoista saatavia valmisjauhoja ovat muun muassa ohra-, ruis- ja vehnäjauhot, kuten durum- ja spelttivehnäjauhot. Harvinaisempia ovat durra-, hirssi-, kaura-, riisi-, tattari-, teff- ja maissijauhot eli polenta.


title: Jauho

text: Kaupoissa myydään myös erilaisia valmiita jauhoseoksia, kuten lettu-, muffinssi-, pizza-, rieska-, sämpylä- ja vohvelijauhot, joiden nimistä voi päätellä niiden varsinaisen käyttötarkoituksen. Korppujauhoja käytetään muun muassa ruokien leivittämiseen ja kuorruttamiseen sekä paistinvuokien jauhottamiseen – yhdessä rasvan kanssa.


title: Jauho

text: Näitä ovat muun muassa herne-, kaakao-, kahvi-, kookos-, maniokki-, peruna- ja soijajauhot.


title: Jauho

text: Muita kuin elintarvikkeiksi tarkoitettuja jauhoja ovat esimerkiksi kala-, lasi-, liitu-, luu-, puu-, rehu- ja verijauhot. Myös metallien yhteydessä saatetaan puhua jauhoista, kuten rautajauho.


title: Fritz Arthur Jusélius

text: Fritz Arthur Jusélius (13. kesäkuuta 1855 Pori – 8. helmikuuta 1930 Pori) oli varakas liike- ja teollisuusmies, vuorineuvos sekä elinkeinoelämän vaikuttaja. Hän toimi aktiivisesti Porin kunnallispolitiikassa ja edusti useina vuosina porvarissäätyä valtiopäivillä. Hän keräsi valtavan omaisuuden puutavarakaupalla, jonka parissa hän työskenteli 50 vuotta. Omaisuutensa hän säätiöi tukemaan lääketieteellistä tutkimusta.


title: Fritz Arthur Jusélius

text: F.A. Jusélius solmi avioliiton porilaisen porvaristytön, Blenda Theresia Moliisin kanssa 18.11.1882. Pariskunnan ensimmäinen lapsi Thyra Theresia syntyi 13.4.1884, mutta Thyra menehtyi vajaan viiden kuukauden kuluttua. Toinen tytär Sigrid Jusélius syntyi 17.5.1887. Tytär oli isälleen kaikki kaikessa, ja vaikka Sigrid kuusivuotiaana vanhempiensa eropäätöksen jälkeen (v.1894) muutti äitinsä mukana Tukholmaan, ei yhteydenpito Juséliuksen ja hänen välillä vähentynyt ollenkaan. Kun vanhempien avioero oli vahvistettu Sigrid muutti äitinsä kanssa takaisin Suomeen v. 1895. He asettuivat asumaan Turkuun, jossa Sigrid myös kuoli 11-vuotiaana 19. kesäkuuta 1898 keuhkotautiin, jonka hän sai tuhkarokon jälkitautina. Tyttären kuolema oli Juséliukselle suuri järkytys, ja hän halusi muistaa tytärtään kaikin keinoin. Hän rakensikin Porin Käppärän hautausmaalle Sigridin muistoksi Juseliuksen mausoleumin – rakennuksen, josta hänet nykyään parhaiten tunnetaan.


title: Fritz Arthur Jusélius

text: Vuosi ennen Sigridin kuolemaa, 19.4.1897, Jusélius solmi toisen avioliittonsa Edith Augusta Petrellin kanssa (s.1857). Edith oli Juséliuksen monivuotisen liikekumppanin Fredrik Werner Petrellin leski. Avioliitto päättyi 19 vuoden kuluttua, kun Edith menehtyi Tukholmassa 31.12.1916. Kolmannen avioliittonsa Jusélius solmi 5.10.1918 Berta Concordia Karlssonin kanssa. Berta oli syntynyt Ruotsin Västeråsissa 18.2.1887. Kolmas avioliitto jäi vain viiden vuoden mittaiseksi, koska Berta kuoli 16.3.1923. Kummassakaan avioliitossa ei syntynyt enää lapsia.


title: Fritz Arthur Jusélius

text: Mausoleumin lisäksi Porin kaupungissa näkyy Juséliuksen kädenjälki massiivisen, Porin Pohjoisrantaa dominoivan Porin puuvillatehtaan muodossa. Sen hän perusti yhdessä muutaman muun liikemiehen kanssa vuonna 1898, ja toimi myös hallituksen puheenjohtajana elämänsä loppuun asti. Jusélius mausoleumin lisäksi hän perusti 3. toukokuuta 1927 Sigrid Juséliuksen säätiön. Säätiö on vielä nykyäänkin yksi Suomen varakkaimpia säätiöitä, ja se jakaa edelleen apurahoja lääketieteen tutkimuksia varten.


title: Eurotrip

text: EuroTrip on vuonna 2004 ensi-iltansa saanut yhdysvaltalainen 25 miljoonan dollarin budjetilla tehty komediaelokuva.


title: Eurotrip

text:
Elokuva kertoo Scotty Thomasin ja hänen ystäviensä matkasta Eurooppaan. Elokuvan alussa Scottyn tyttöystävä jättää hänet. Kotiin päästyään Scotty saa sähköpostiviestin saksalaiselta kirjeenvaihtokaveriltaan Miekeltä, jossa tämä ehdottaa tapaamista. Scotty lähettää ”Mikelle” viestin, jossa kertoo ettei tahdo tavata ketään saksalaista friikkiä, koska Scotty luuli Miekeä mieheksi. Kun Scotty tajuaa, että Mieke olikin hyvännäköinen misu, päättää hän lähteä aina Eurooppaan asti Mieken tavatakseen. Myös Scottyn paras kaveri Cooper Harris lähtee mukaan päästäkseen kokeilemaan kahjoa eurooppalaista seksiä.
Scotty ja hänen ystävänsä Cooper pääsevät halpalennolla Englantiin, jossa he tutustuvat Manchester Unitedia kannattaviin jalkapallohuligaaneihin. Englannista matka jatkuu Ranskaan.
Pariisissa Scotty ja hänen ystävänsä muistavat, että myös heidän tuttavansa ovat Pariisissa. Näin Scottyn joukkoon liittyvät kaksoset Jenny ja Jamie. Junamatkalla kohti Amsterdamia joutuvat Scotty ja hänen ystävänsä jakamaan vaunun italialaisen pervon kanssa.


title: Eurotrip

text: Amsterdamissa Cooper päättää käydä vierailemassa Vandersexxx-nimisessä klubissa. Tämä ei tietenkään pääty hyvin vaan Vandersexxx paljastuu olevankin täysin muuta mitä Cooper kuvitteli. Ainoa ketä onnistaa Amsterdamissa on Jamie, joka kuitenkin ryöstetään, ja siinä menevät ystäväporukan rahat ja passit. He kuitenkin onnistuvat jatkamaan matkaansa liftaten kyydin saksalaiselta rekkakuskilta Berliiniin, Mieken luo.


title: Eurotrip

text: Pian he kuitenkin huomaavat olevansa Bratislavassa, Slovakiassa. Kauhukseen he tajuavat sen olevan Itä-Eurooppaa. He pelkäävät pahinta, mutta saavat kerättyä 1 dollarin ja 83 senttiä. Summa riittää ylelliseen hotellihuoneeseen ja mahtaviin ruoka-annoksiin. Seuraavana päivänä he saavat kyydin ystävälliseltä mieheltä Berliiniin. Berliinissä he kuitenkin saavat tietää että Mieke onkin Vatikaanissa.


title: Eurotrip

text: Vatikaaniin päästyään he joutuvat huijaamaan itsensä sisään museoon, jossa Mieken pitäisi olla. Cooper päättää nykäistä narusta, jonka päässä on kello, joka ilmoittaa paavin kuolleen. Toilailut saavat jatkoa, kun paavin hattu syttyy tuleen ja Cooper nakkaa sen takkaan, josta nousee valkoista savua merkkinä uudesta paavista. Scotty vielä onnistuu temppuilemaan itsensä paaviksi pukeutuneena parvekkeelle vatikaanilaisten eteen. Yleisön joukosta Scotty tunnistaa Mieken ja ryntää tämän luokse. Mieke ei aluksi tunnista Scottya, mutta he kuitenkin tajuavat rakastavansa toisiaan. Elokuva päättyy, kun Scotty on uudessa asunnossaan yliopistolla odottaen uutta huonetoveriaan. Tämä paljastuu Miekeksi, eikä Scotty voi uskoa onneaan. Mieken selitys asialle on, että häntä kai luultiin pojaksi, johon Scotty: ”Kuka nyt sellaista luulisi.”


title: Udo Voigt

text: Udo Voigt (s. 14. huhtikuuta 1952 Viersen) on saksalainen äärioikeistolainen poliitikko ja NPD-puolueen entinen johtaja (1996–2011). Häntä edelsi tässä tehtävässä Günter Deckert ja seurasi Holger Apfel. Hän on saanut sakkoja kansankiihotuksesta vuosina 2003, 2004 ja 2005. Vuonna 2005 häntä syytettiin Dresdenin pommitusten vertaamisesta holokaustiin, mutta syyte raukesi Hampurin yleisen syyttäjän kieltäydyttyä nostamasta syytettä sananvapauteen vedoten.


title: Udo Voigt

text: Vuoden 2014 eurovaaleissa Voigt valittiin Euroopan parlamenttiin.


title: Sigrid Jusélius

text: Sigrid Maria Jusélius (17. toukokuuta 1887 – 19. kesäkuuta 1898) oli varakkaan porilaisen liikemiehen Fritz Arthur Juséliuksen (1855-1930) ja hänen vaimonsa Blenda Moliisin (1850-1919) tytär. Hän oli vanhempiensa ja varsinkin isänsä silmäterä. Vanhempien esikoinen, vuonna 1884 syntynyt tytär Thyra Theresia oli kuollut vain muutaman kuukauden ikäisenä. Vuonna 1893, Sigridin ollessa kuusivuotias, hänen vanhempansa erosivat. Sigrid muutti äitinsä kanssa Tukholmaan, Ruotsiin ja myöhemmin Turkuun. Huolimatta siitä hän ei menettänyt yhteyksiään isäänsä, jonka viimeiseksi lapseksi hän myös jäi.


title: Sigrid Jusélius

text: Turussa Sigrid kävi ruotsalaista yhteiskoulua (Åbo svenska samskola) syksystä 1897 lähtien. Seuraavana talvena hän sairastui tuhkarokkoon, jota seurasi useita jälkitauteja. Sigrid menehtyi lopulta keuhkotuberkuloosiin Turun kodissaan 19. kesäkuuta 1898. Hän oli kuollessaan 11-vuotias. Isänsä Fritz Juséliuksen silmäteränä hän sai arvokkaan viimeisen leposijan, kun Jusélius rakennutti hänelle Juseliuksen mausoleumin Poriin. Sen lisäksi hänen muistoaan kunnioittaa Sigrid Juséliuksen säätiö, joka jakaa apurahoja lääketieteellisiä tutkimuksia varten.


title: Elokuvakäsikirjoitus

text: Elokuvakäsikirjoitus on suunnitelma siitä, millainen elokuvan tulee olla. Se ei siis ole itsenäinen teos. Usein käsikirjoitus ei ole pysyvä, vaan sitä voidaan muokata sitä mukaa, kun koetaan tarpeelliseksi. Käsikirjoituksia on myös useita erilaisia, muun muassa kuvakäsikirjoitus.


title: Elokuvakäsikirjoitus

text: Käsikirjoituksen rakenne vaihtelee suuresti tarkoituksen ja tekijän mukaan. Se voi olla suorasanainen kertomus tai sovitun formaatin mukaan tarkasti muodostettu ohje. Erilaisten käsitteiden ilmaisemiseksi on vakiintunut tiettyjä termejä, joista osa on käytössä monissa eri kielissä, mutta osa puolestaan on kielikohtaisia.


title: Elokuvakäsikirjoitus

text:
Käsikirjoitus sisältää tavallisesti kullekin kohtaukselle määriteltynä seuraavat asiat.
Käsikirjoituksen lyhentämiseksi asiat mainitaan tavallisesti vain kerran.


title: Elokuvakäsikirjoitus

text:
Televisiossa monikameratuotannossa käytettävän käsikirjoituksen muoto on aina kaksipalstainen, koska vasemmalle palstalle pitää jäädä runsaasti tilaa kuvamerkinnöille.
Yleensä palstoitus tehdään seuraavasti:


title: Elokuvakäsikirjoitus

text: Käsikirjoituksen tarina eli se, mitä elokuvassa tulee tapahtumaan, voi pohjautua käsikirjoittajan omaan ideaan tai olla tulkinta jonkun muun tarinasta. Elokuvia on tehty perinteisesti kirjojen pohjalta tai jonkun henkilön tai historiallisen tapahtuman pohjalta. Uudempia elokuvan pohjia ovat videopelit ja sarjakuvat. Elokuva voi kuitenkin olla myös täysin itsenäinen teos.


title: Luokittelujärjestelmä

text: Luokittelujärjestelmä on vakiintunut tai vakituiseksi ehdotettu säännöstö, jolla sen piiriin kuuluvia asioita luokitellaan.


title: Luokittelujärjestelmä

text: Luokittelujärjestelmiä käytetään tiedon tai tietämyksen jäsentämiseen ja tietyn objektin sisällönkuvailuun. Usein luokittelut ovat hierarkkisia, kuten kirjastoluokittelut ja biologinen luokittelu. Kokoelmissa luokittelun avulla voidaan ryhmitellä samaan aihepiiriin kuuluvat objektit yhteen esimerkiksi hyllyyn tai muuhun säilytyspaikkaan.


title: Luokittelujärjestelmä

text: Asiasanastoja käytetään tiedon kuvaamisessa luokittelun rinnalla. Kun valitut asiasanat järjestetään hierarkkisesti muodostuu sanastosta tesaurus. Tesauruksissa voi ylimmällä tasolla olla kuitenkin tuhansia asiasanoja, joten niitä ei voi käyttää apuna objektien ryhmittelyssä luokkiin.


title: Luokittelujärjestelmä

text: Biologista luokittelua tutkivia tieteenaloja ovat systematiikka, joka tutkii luokittelun teoriaa ja menetelmiä ja taksonomia, joka tutkii lajien ryhmittelyä käytännössä.


title: Pää pystyyn Helena

text: Pää pystyyn Helena on suomalainen draamaelokuva, jonka on ohjannut kuvaajana paremmin tunnettu Esko Töyri, jonka esikoisohjaus elokuva on. Elokuva sai ensi-iltansa 8. helmikuuta 1957. Elokuva perustuu Aino Räsäsen romaaniin "Pää pystyyn, Helena!" (1955) ja on neljäs ja viimeinen Helena-romaanisarjasta tehty elokuva.


title: Pää pystyyn Helena

text: Tämän hyvin tuottoisan elokuvan jälkeen ei Helena-kirjoja enää muokattu filmeiksi, vaikka Räsänen jatkoi sarjaa vielä kahdeksan romaanin verran.


title: Pää pystyyn Helena

text: Elokuva kertoo kepeään sävyyn kartanon asukkaiden kesäisistä tekemisistä. Vaimonsa kuolemasta syyllisyyttä tunteva Arttu Junkkeri (Jussi Jurkka) saa uuden mahdollisuuden. Myös äiti Helena (Irma Seikkula) on jäänyt leskeksi. Paikalle saapuu kesävieraaksi reipas nuori neito Taina (Heidi Krohn).


title: Pää pystyyn Helena

text: Aikalaisarvioissa kiinnitettiin huomiota sekavaan kerrontaan, joka edellyttäisi Räsäsen kirjojen maailman tuntemusta. Heikki Eteläpää (Elokuva-Aitta) hämmästeli, että täysverinen elokuvamies ei ole osannut riittävästi hyödyntää elokuvan keinoja. Mauri Nordberg (Etelä-Suomen Sanomat) huomauttaa, että hyvääkin elokuvassa on ja nostaa esiin nuorten näyttelijöiden roolisuoritukset.


title: Pää pystyyn Helena

text: Eräässä myöhemmässä arviossa elokuvan kerrontaa luonnehditaan sujuvaksi, mutta kirjoittajan mukaan se on "huolella tehtyä tyhjäkäyntiä", jonka pelastaa vain Krohnin roolisuoritus.


title: Agamat (suku)

text: Agamat ("Agama") on agamien heimoon kuuluva kuivilla alueilla viihtyvä liskosuku. Suvussa on noin 30 lajia, jotka ovat levinneet eteläisimpään Eurooppaan, Afrikkaan ja eteläiseen Aasiaan. Agaman pää on kolmikulmainen, ja kaulassa on kaksi poikkisuuntaista vekkiä. Useimmat agamat ovat hyönteissyöjiä. Ne kaivavat pesänsä hiekkaan ja laskevat sinne munia.


title: Agamat (suku)

text: Joitakin agama-lajeja, kuten Afrikasta kotoisin olevaa maa-agamaa ("Agama aculeata") pidetään terraarioissa harvinaisena lemmikkinä.


title: Narnia (yhtye)

text: Narnia on ruotsalainen neoklassinen metalliyhtye. Yhtyeen ovat perustaneet Christian Liljegren ja Carl Johan Grimmark vuonna 1996. Ensimmäinen Narnian levy on julkaistu vuonna 1998. Narnia lopetti toimintansa vuonna 2010. Kesällä 2014 Narnia ilmoitti tekevänsä comebackin.


title: Narnia (yhtye)

text: Yhtyeen nimi on lähtöisin C. S. Lewisin luomasta samannimisestä fantasiamaailmasta. Jokaisen Narnian levyn kannessa on leijona, viitaten Narnia-kirjojen Aslaniin. "Awakening"-levyn kannessa leijona seisoo haljenneen kivipaaden päällä ja levyllä on instrumentaalikappale "The Return of Aslan". Narnian tuotannosta löytyvät myös kappaleet "Shadowlands", "Gates of Cair Paravel" ja "The Witch & the Lion".


title: Narnia (yhtye)

text: Narnia on käynyt esiintymässä useita kertoja myös Suomessa. Kouvolan Vappugospelin ja muiden hengellisten tapahtumien lisäksi Narnia on nähty muun muassa Stratovariuksen lämmittelybändinä.


title: Narnia (yhtye)

text: Christian Liljegrenin ja Carl Johan Grimmark tapasivat toisensa ensimmäisen kerran vuonna 1993. Liljegrenin silloinen yhtye, Modest Attraction, oli julkaisemassa ensimmäistä albumiaan. Grimmark soitti Sentinel-yhtyeessä. Ensimmäinen tapaaminen oli lyhyt, mutta miehet vaihtoivat puhelinnumeroita ja pitivät yhteyttä tämän tapaamisen jälkeen.


title: Narnia (yhtye)

text: Vuonna 1996 Modest Attraction julkaisi toisen levynsä ja Grimmark teki päätöksen jättää Sentinel. Samoihin aikoihin Liljegren soitti Grimmarkille, ja kysyi kiinnostaisiko tätä lähteä mukaan hänen sooloprojektiinsa. Liljegren halusi tehdä melodista hard rockia, mihin hänellä ei ollut mahdollisuutta Modest Attractionin kanssa. Grimmark lupautui mukaan projektiin.


title: Narnia (yhtye)

text: Narnian kappaleiden teko aloitettiin Liljegrenin ja Grimmarkin vanhojen kappaleiden pohjalta. He aloittivat pienessä Topz Recording -studiossa. Grimmark soitti kaikkia soittimia ja Liljegren lauloi. Nauhoitukset kestivät kuukausia, koska he nauhoittivat vain 4–5 tuntia päivässä. Levyllä oli mukana pari vierailijaa. Yhtyeen teki tietenkin mieli myös keikoille, joille luonnollisesti kahden miehen yhtye tarvitsi lisämiehitystä. Yhtye esiintyi Ung Kraft-festivaaleilla maaliskuussa 1997 ja mukana olivat Jakob Persson (basso), Martin Claésson (kosketinsoittimet) sekä Fredrik Junhammar (rummut). Persson ja Claésson liittyivät myöhemmin Narnian vakiokokoonpanoon.


title: Narnia (yhtye)

text: "Awakening"-albumi julkaistiin 18. heinäkuuta 1997 Japanissa. Nuclear Blast -levy-yhtiö julkaisi levyn Euroopassa helmikuussa 1998. Narnia oli Hammerfallin ohella ensimmäisiä melodista metallia soittavia yhtyeitä Nuclear Blastilla. Levyn julkaisun jälkeen Narnia esiintyi Ruotsissa ja Saksassa ja huhtikuussa Suomessa Stratovariuksen lämmittelijänä Turussa ja Helsingissä.


title: Narnia (yhtye)

text: Kesällä 1998 aloitettiin "Long Live the King" -levyn nauhoitukset. Tällä kertaa mukana oli kokonainen yhtye: Liljegren, Grimmark, Persson, Claésson ja Andreas Johansson. Nauhoitusten päätyttyä syyskuun lopulla Narnia matkusti Saksaan, missä se esiintyi yhteisellä kiertueella Black Symphonyn ja Dion kanssa. "Long Live the King" julkaistiin 1999. Levynjulkaisukeikka Ruotsissa, Narnian kotikaupungissa Jönköpingissä, myytiin loppuun ja satoja ihmisiä jäi ulkopuolelle.


title: Narnia (yhtye)

text: Seuraavan levyn nauhoitukset aloitettiin maaliskuussa 2000. "Long Live the King" äänitettiin Berghem Studiossa ja siellä aloitettiin myös "Desert Landin" teko. Grimmarkilla oli rakenteilla oma studio, Dream Factory, jossa levyn äänitykset tehtiin loppuun. Ainoa vierailija levyllä on taustoja laulanut Pär Hagström. Levy julkaistiin joulukuussa Japanissa ja vuoden 2001 helmikuussa Euroopassa. Jönköpingissä pidettiin kaksi konserttia samana iltana, jotta kaikki fanit mahtuisivat mukaan.


title: Narnia (yhtye)

text: Syksyllä 2001 basisti Perssonin tilalle tuli Andreas Olsson. Olsson oli jo aiemmin soittanut Liljegrenin toisessa yhtyeessä, Wisdom Callissa. Seuraavan levyn kappaleiden tekoa aloiteltiin. "The Great Fall" -albumia nauhoitettiin pätkissä keväästä 2002 alkuvuoteen 2003. Tästä levystä eteenpäin Liljegren on mentyään naimisiin esiintynyt nimellä Rivel. Levyllä vierailivat Eric Clayton Saviour Machinesta ja Anders Johansson Hammerfallista.


title: Narnia (yhtye)

text: Martin Claésson jätti yhtyeen keväällä 2003. Häntä tuuraamaan tuli Linus Kåse. Samana keväänä taltioitiin live-DVD Saksan Owenissa.


title: Narnia (yhtye)

text: 9. huhtikuuta 2008 Narnia aloitti uuden albumin äänitykset. 29. huhtikuuta jälleen Liljegreniksi muuttunut Christian Rivel ilmoitti jättävänsä yhtyeen, koska hän kaipasi lomaa musiikista. 29. elokuuta yhtye ilmoitti MySpace-sivuillaan, että uudeksi laulajaksi on liittynyt Germán Pascual. Hän on kotoisin Rio de Janeirosta, Brasiliasta, mutta muutti Ruotsiin nuoruudessaan. Aiemmin hän on vaikuttanut yhtyeissä Minds Eye ja Mendez.


title: Narnia (yhtye)

text: 24. helmikuuta 2009 yhtye ilmoitti, että uusi albumi nimeltään "Course of a Generation", julkaistaan Euroopassa 24. heinäkuuta Massacre Recordsin kautta.


title: Narnia (yhtye)

text:
15. huhtikuuta 2010 Carl-Johan Grimmark ilmoitti yhtyeen MySpace-blogissa Narnian lopettavan toimintansa.
Euroopan julkaisut:


title: Narnia (yhtye)

text: Albumeista "Awakening", "Long Live the King", "Desert Land" ja "Enter the Gate" on julkaistu painokset Japanissa. Japanin julkaisuilla on muutamia bonus-kappaleita ja levyissä on erilaiset kansikuvat.


title: Asiasana

text: Asiasana on hallittuun asiasanastoon kuuluva sallittu avainsana. Muista avainsanoista poiketen asiasana ei siis ole täysin vapaasti valittavissa: asiasanastossa kutakin käsitettä voi kuvata vain yksi termi. Asiasanaksi valitun termin synonyymeja käytetään asiasanastossa ohjaustermeinä, jotka johdattavat käyttäjän käyttämään sallittua synonyymiä.


title: From the Inside

text: From the Inside on Alice Cooperin albumi vuodelta 1978. From the Inside on konseptialbumi ja se kertoo Alice Cooperin kokemuksista alkoholin vieroitushoidosta.


title: Welcome to My Nightmare

text: Welcome to My Nightmare on Alice Cooperin ensimmäinen soololevy (ja kahdeksas studioalbumi) yhtyeen hajottua vuonna 1974, ja se julkaistiin vuonna 1975. Samanniminen konsertti DVD on myös olemassa, joka on tämän levyn mainoskiertueelta nauhoitettua materiaalia. Sitä pidetään yhtenä Cooperin soolouran parhaista albumeista. Welcome to My Nightmare on konseptialbumi, joka kertoo "Steven"-nimisen pojan painajaisesta.Albumi julkaistiin vuonna 2002 uudelleen sisältäen alternate-versiot kappaleista "Devil's Food", "Cold Ethyl" ja "The Awakening".


title: Retro Studios

text: Retro Studios on videopelejä tuottava yritys, jonka perusti Jeff Spangenberg vuonna 1998. Yritys on nykyään kokonaan Nintendon omistuksessa. Retro Studios on tullut tunnetuksi "Metroid Prime" -peleistään.


title: Retro Studios

text: Retrolla oli alkuaikoinaan paljon vaikeuksia. Kaikki kuitenkin muuttui, kun Nintendon tarjosi yritykselle mahdollisuutta jatkaa "Metroid"-pelisarjaa Nintendo GameCubella. "Metroid Prime" menestyi sekä arvosteluissa että myynnissä. Vuonna 2001 perustaja Jeff Spangenberg myi osuutensa yrityksestä Nintendolle ja poistui näyttämöltä. Uudeksi toimitusjohtajaksi valittiin Michael Kelbaugh.


title: Göteborgin yliopisto

text: Göteborgin yliopisto () on Göteborgin kaupungissa, Ruotsissa, sijaitseva yleisyliopisto.


title: Göteborgin yliopisto

text: Se perustettiin vuonna 1891 yksityisten lahjoitusten turvin Göteborgin korkeakouluna. Täyden yliopistoaseman se sai vuonna 1954. Kuningas Kustaa VI Aadolf vihki yliopiston 2. lokakuuta 1954.


title: Göteborgin yliopisto

text: Sillä on kahdeksan eri tiedekuntaa, noin 27 200 opiskelijaa ja noin 5 500 henkilökunnan edustajaa.


title: Göteborgin yliopisto

text: Maailman viidensadan huippuyliopiston Shanghai-yliopistovertailussa Göteborgin yliopisto sai vuonna 2014 sijaluvun 151–200. Se ylsi tällöin Ruotsin viidenneksi korkeatasoisimmaksi yliopistoksi.


title: Brutal Planet

text: Brutal Planet on Alice Cooperin albumi vuodelta 2000. "Brutal Planet" oli Alice Cooperin ensimmäinen studioalbumi kuuden vuoden levytystauon jälkeen. "Brutal Planet" ja seuraajansa "Dragontown" ovat Alice Cooperin ainoat industrial metal-albumit.


title: Laura Jurkka

text: Laura Marjaana Jurkka (ent. "Länsiö"; s. 1. tammikuuta 1958 Helsinki) on suomalainen näyttelijä. Hän on Jussi Jurkan ja Maikki Länsiön tytär.


title: Laura Jurkka

text: Jurkka on laulava näyttelijä, harvoja naiskoomikoita Suomessa. Lisäksi hän on opiskellut klassista laulua ja pitää konsertteja kevyestä klassiseen. Hän pitää myös esiintymistaidon kursseja, luennoi kehonkielestä ja opettaa ilmaisutaitoa laulajille. Jurkka toimi vakinaisena näyttelijänä Seinäjoen kaupunginteatterissa vuodesta 2004 vuoteen 2011, jolloin joutui keskeyttämään uransa sydänoireiden vuoksi.


title: Pas de deux

text: Pas de deux, askeleet kahdelle, on ranskankielinen balettitermi, jolla tarkoitetaan ballerinan ja hänen partnerinsa kaksintanssiosuutta balettiteoksessa.


title: Pas de deux

text: Esityksen pääparin tanssima "grand pas de deux" alkaa "adagio"lla, jossa tanssin luonne on rauhallinen ja liike jatkuvan sulavaa. Miestanssija tukee siinä ballerinaa. Adagiota seuraa molempien tanssijoiden soolo-osuudet, "variaatiot", joissa he esittelevät taitojaan yksintanssissa. Variaatioihin valitaan usein suurinta taituruutta osoittavat liikkeet.


title: Pas de deux

text: Pas de deux'n päättää "coda", jossa molemmat vielä esittelevät osaamistaan – useimmiten jotain vauhdikasta. Tällainen coda on esimerkiksi kuuluisat 32 fouettéta – ballerina tekee toistuvia piruetteja yhdistettynä jalan vauhdinottoliikkeeseen. Miehelle tyypillinen coda on kierros näyttämön ympäri "jeté coupé" -hypyillä ja lopetus vaikkapa "tour en l'air"illa. Jokaisen osion jälkeen yleisö antaa suorituksesta aplodit ja esiintyjät kiittävät.


title: Pas de deux

text: Pas de deux'tä baletissa voisi verrata oopperoiden aarioihin. Pas de deux'ssä tarvitaan omanlaistaan balettitekniikkaa ja usein sitä harjoitellaankin erillisillä pas de deux -tunneilla. Ballerinan tukeminen tasapainoissa ja pirueteissa sekä erilaiset nostot ovat tyypillisiä pas de deux -liikkeitä.


Tukholman kuninkaallinen musiikkikorkeakoulu () on Ruotsin pääkaupungissa Tukholmassa sijaitseva musiikkiin keskittyvä korkeakoulu. Se perustettiin vuonna 1771 Ruotsin kuninkaallisen musiikkiakatemian konservatoriona. Se itsenäistyi akatemiasta vuonna 1971.


title: Arresø

text: Arresø on järvi Tanskan Själlannissa Frederiksværkin itäpuolella. Järvi on pinta-alaltaan Tanskan suurin, 39,87 neliökilometriä.


title: Arresø

text: Järvi laskee Roskilden vuonoon Arresøn kanavan kautta. Tanskalaiset sotilaat ja ruotsalaiset sotavangit aloittivat kanavan rakennustyöt 1717.


title: Maikki Länsiö

text: Marja-Helena ”Maikki” Länsiö (12. marraskuuta 1932 Turku – 13. lokakuuta 1996 Turku) oli suomalainen näyttelijä. Hän valmistui Suomen Teatterikoulusta vuonna 1953, ja liittyi heti valmistuttuaan Suomen Kansallisteatterin näyttelijäkuntaan. Vuonna 1965 hän siirtyi Turun Kaupunginteatteriin, josta jäi eläkkeelle vuonna 1988.


title: Maikki Länsiö

text: Länsiö oli jo ennen teatterikoulua opiskellut musiikkia ja tanssia. Teatterissa hän ansioitui komediennena etenkin Shakespearen näytelmissä sekä opereteissa.


title: Maikki Länsiö

text: Teatterin lisäksi Länsiö teki noin kymmenen elokuvaroolia, useimmiten avustajana. Hänen ensimmäinen merkittävä ja tunnetuin elokuvaroolinsa oli Löpö komediassa "Kuriton sukupolvi" (1957). Hän esiintyi myös useissa radiokuunnelmissa ja musiikkiohjelmissa. Paitsi näyttelijänä, Länsiö tuli tunnetuksi 1960-luvun alussa yhdessä näyttelijä Esa Saarion kanssa levyttämistään lastenlauluista, joista tunnetuimpia on ”Hottentottilaulu”.


title: Maikki Länsiö

text: Maikki Länsiö meni vuonna 1955 naimisiin näyttelijä Jussi Jurkan kanssa. Heidän tyttärensä Laura Jurkka (s. 1958) on myös näyttelijä. Myrskyisä avioliitto päättyi eroon vuonna 1966; sen jälkeen Länsiö avioitui näyttelijä Matti Varjon kanssa. Länsiön elämää varjosti alkoholismi. Hän kuoli 63-vuotiaana Turussa vuonna 1996.


title: Ruotsin kuninkaallinen musiikkiakatemia

text: Ruotsin kuninkaallinen musiikkiakatemia () on Tukholmassa sijaitseva yksi Ruotsin kuninkaallisista akatemioista. Kuningas Kustaa III perusti sen vuonna 1771. Akatemia on itsenäinen järjestö, jonka tavoitteena on edesauttaa ja tukea musiikin taiteellista, tieteellistä, koulutuksellista ja kulttuurillista kehitystä. Se myöntää apurahoja ja jakaa vuosittain maineikasta Polar Music Prize -palkintoa.


title: Ruotsin kuninkaallinen musiikkiakatemia

text: Akatemian vanha talo Blasieholmenin pohjoisrannalla (Nybrokajen 11) on Johan Fredrik Åbomin suunnittelema ja valmistunut 1878. Akatemian hallinto toimii nykyisin viereisellä tontilla, Blasieholmstorgin puolella niin sanotussa Ulkoministerihotellin talossa (Blasieholmstorg 8).


title: Lelu (Mikronesia)

text: Lelu on pieni saari Lelu Harbourissa Kosraen saaren itäpuolella Mikronesian liittovaltiossa.


title: Lelu (Mikronesia)

text: Lelun saari on osa Lelun kuntaa, joka kattaa myös suuren osan Kosraesta. Saaren suurin asutuskeskus on nimeltään Lelu Village.


title: Polar Music Prize

text: Polar Music Prize on kansainvälinen musiikkipalkinto, joka annetaan yksittäisille henkilöille, ryhmille tai instituutioille kunnianosoituksena poikkeuksellisen suurista saavutuksista musiikin luomisen ja kehittämisen alalla. Palkinnon myöntää Ruotsin kuninkaallinen musiikkiakatemia. Palkinnon perusti vuonna 1989 Abban manageri Stig Anderson. Palkinto myönnettiin ensimmäisen kerran vuonna 1992.


title: Polar Music Prize

text: Palkinnonjakotilaisuudet järjestetään Tukholmassa, ja palkinnon ojentaa palkituille Ruotsin kuningas Kaarle XVI Kustaa. Palkinnon suuruus on miljoona Ruotsin kruunua.


title: Flaamit

text: Flaamit eli flaamilaiset () ovat noin kuusimiljoonainen etninen ryhmä, josta suurin osa elää Flanderin alueella Ranskassa ja Belgiassa. Lisäksi useita tuhansia flaameja elää Yhdysvalloissa ja Kanadassa.


title: Flaamit

text: Flaamit käyttävät arkikielenään flaamia ("Vlaams"), joka käsittää hollannin kielen eteläiseen ryhmään kuuluvat länsiflaamin, brabantin ja limburgin murteet. Sivistyneistö ja kouluopetus, virastot ja kirjallisuus käyttävät varsinaista hollannin kieltä. Etelämurteita puhuvien puhetavassa on hieman ranskalaista pehmeyttä. Alankomaissa puhuttavan hollannin kielen kurkkuäänteistä on hävinnyt kovin terävyys. Esimerkiksi v-kirjainta ei lausuta Belgiassa f:nä toisin kuin Alankomaissa.


title: Flaamit

text: Alueen historia monien satojen vuosien kauppayhteyksineen vaikuttaa kieleen; Antwerpenin kaupunkialueella puhuttavan Antwerpenin slangin, "Aantwaarpsin" sanoissa on runsaasti hyvinkin suoria lainoja muun muassa ranskalaisista ja espanjalaisista ilmaisuista.


title: Flaamit

text: Flaameilla on ollut voimakkaita kansallisia tavoitteita. Vuonna 1840 syntyi flaamilaisliike, joka toimi alkujaan kirjallisuudessa, mutta myöhemmin saksalaisen miehityshallinnon tukemana aktivistit pääsivät joihinkin tavoitteisiinsa, joista eräänä merkittävimpinä Gentin yliopiston flaamilaistaminen vuonna 1930. 1960-luvulla liike tavoitteli Belgian muuttamista liittovaltioksi ja vuonna 1963 Belgia jaettiin flaamilaiseen Flanderiin, ranskankieliseen Valloniaan ja monikieliseen Brysseliin. Erimielisyydet ryhmien välilä ovat jatkuneet yhä ja Flanderin itsenäisyyttä ajanut Vlaams Blok -puolue kiellettiin 2000-luvun alussa. Sittemmin puolueen linjaa on jatkanut Vlaams Belang -puolue, joka on nationalistinen ja konservatiivinen puolue. Sen keskeisimmät tavoitteet ovat flaamien itsenäisyys ja maahanmuuton vähentäminen.


title: Flaamit

text: Useimmat Flanderin asukkaat kokevat olevansa flaameja ja vasta toissijaisesti tai ei ollenkaan belgialaisia. Ensimmäisen maailmansodan aikana flaamit joutuivat palvelemaan Belgian asevoimissa ranskankielisen päällystön alaisuudessa ymmärtämättä komentoja, mikä johti tavanomaista suurempaan mieshukkaan. Toisen maailmansodan aikainen flaamien vilkas rekrytoituminen Saksan SS-joukkoihin oli sekin eräs vastareaktio muun muassa tähän.


title: Mehmet Dragusha

text: Mehmet Dragusha (s. 9. lokakuuta 1977, Pristina, Kosovo) on jalkapalloilija, joka edustaa saksalaista 1. FC Magdeburgia. Kansainvälisellä tasolla Kosovon albaaniväestöön kuuluva Dragusha edustaa Albaniaa. Keskikenttäpelaajana pelaava Dragusha on 180 senttimetriä pitkä.


title: Mehmet Dragusha

text: Dragusha on edustanut nykyisen seuransa lisäksi KF Prishtinaa kotimaassaan Kosovossa, NK Mariboria Sloveniassa ja FC Sachsen Leipzigia, Eintracht Trieriä, SC Paderbornia ja SV Elversbergiä Saksassa. Nykyiseen seuraansa hän siirtyi vuonna 2008.


title: Mehmet Dragusha

text: Albanian maajoukkueessa Dragusha on pelannut kymmenen ottelua.


title: Flaami

text: Flaami tarkoittaa seuraavia:


title: Linköpingin yliopisto

text: Linköpingin yliopisto () on valtion yliopisto Linköpingissä ja Norrköpingissä, Ruotsissa. Se perustettiin 1967, ja yliopiston arvon se sai vuonna 1975, tehden siitä Ruotsin kuudennen yliopiston. Sillä on neljä eri tiedekuntaa, ja noin 26 500 opiskelijaa sekä 3400 työntekijää. Yliopiston neljä eri kampusaluetta sijoittuvat kolmeen eri kaupunkiin.


title: Linköpingin yliopisto

text: Maailman viidensadan huippuyliopiston Shanghai-yliopistovertailussa Linköpingin yliopisto ylsi vuonna 2016 sijaluvulle 301–400. Tämä tarkoitti samalla Ruotsin 9.–10. parhaiten sijoittuneen yliopiston asemaa. THE-yliopistorankingissa yliopisto ylsi sijaluokkaan 301–350.


title: Klodian Duro

text: Klodian Duro (s. 21. joulukuuta 1977, Tirana, Albania) on albanialainen 177 senttimetriä pitkä jalkapalloilija, joka edustaa tällä hetkellä kotimaansa pääkaupungista kotoisin olevaa SK Tiranan joukkuetta. Duron pelipaikka on keskikenttäpelaaja.


title: Klodian Duro

text: Ammattilaisuransa vuonna 1996 KS Elbasanissa aloittanut Duro siirtyi SK Tiranaan ensimmäisen kerran jo 1998. Tuolloin visiitti seurassa jäi vuoden mittaiseksi. Hän edusti kotimaassaan myös KS Vllaznia Shkodëria ennen siirtoaan Turkkiin, Samsunsporin riveihin. Duro pelasi Turkissa vuosina 2001-2004, Samsunsporin lisäksi Malatyasporissa ja Caykur Rizesporissa. Loppuvuodesta 2003 hän pelasi kaksi kuukautta Albaniassa KF Partizani Tiranan joukkueessa. Kesällä 2004 Duro muutti Saksaan, jossa hän edusti DSC Arminia Bielefeldiä yhden vuoden ajan ennen paluutaan kotimaahansa syyskuussa 2005.


title: Klodian Duro

text: Albanian maajoukkueessa Duro on pelannut 72 ottelua ja tehnyt niissä yhden maalin. Maajoukkuedebyyttinsä hän teki vuonna 2001.


title: Stefan Koivikko

text: Stefan Christian Koivikko (s. 5. lokakuuta 1975 Neumünster, Länsi-Saksa) on suomalainen pikajuoksija. Koivikon äiti on suomalainen ja isä nigerialainen.


title: Stefan Koivikko

text: Koivikko voitti 100 metrin juoksun Suomen mestaruuden vuonna 2004. Hopealla hän on ollut 2002 ja pronssilla 2001. 200 metrillä hän on ollut toinen vuosina 2002 ja 2003. Koivikko oli mukana vuoden 2002 Euroopan-mestaruuskilpailuissa Münchenissä, jossa hän selvisi 100 metrillä toiselle kierrokselle. Viestimatkoilla Karhulan Katajaisten joukkueessa Koivikko on voittanut kolme SM-kultaa (2002, 2005 ja 2005), yhden hopean (2001) ja neljä pronssia (1999, 2000, 2003 ja 2006). Hän oli myös mukana vuoden 2002 EM-kisojen 4 x 100 metrin viestijoukkueessa. Hallikisoissa Koivikko on voittanut SM-pronssia 60 metrin juoksussa 2001 ja hopeaa 200 metrin juoksussa 2002.


title: Stefan Koivikko

text: 100 metrillä Koivikko juoksi ennätyksensä 10,38 Joensuussa 20. heinäkuuta 2002 (juoksun voitti Markus Pöyhönen ajalla 10,23). Tuloksellaan hän on matkan kaikkien aikojen kuudenneksi nopein suomalainen. 200 metrillä Koivikko on juossut ajan 21,12 (2002). 23. elokuuta 2002 joukkue Tommi Hartonen, Tuomas Näsi, Stefan Koivikko ja Markus Pöyhönen teki Helsingissä 4 × 100 metrin viestissä ajan 39,48, joka on kaikkien aikojen kahdeksanneksi nopein suomalaisaika.


title: Stefan Koivikko

text: Epävirallisella 150 metrin juoksumatkalla Koivikko juoksi Kotkassa 27. elokuuta 2002 ajan 15,62, joka on Suomen kaikkien aikojen paras aika tällä matkalla.


title: Stefan Koivikko

text: Seuratasolla Koivikko edusti Karhulan Katajaisia. Häntä ovat valmentaneet Timo-Jussi Talsi ja Asser Pettinen.


title: Uumajan yliopisto

text: Uumajan yliopisto () on Ruotsissa, Uumajan kaupungissa sijaitseva yliopisto. Se perustettiin vuonna 1965 ja on siten Ruotsin viidenneksi vanhin yliopisto maan nykyisten rajojen sisäpuolella. Yliopistossa oli vuonna 2012 noin 34 000 oppilasta ja hieman yli 4 000 työntekijää. Tiedekuntia siellä on neljä kappaletta. Yliopisto on Pohjois-Ruotsin suurin yliopisto. Suuri osa yliopiston opiskelijoista ja opettajista on ulkomailta. Vuonna 2011 yliopistossa oli ennätysmäärä opiskelijoita, noin 36 000.


title: Uumajan yliopisto

text: Yliopistoa on johtanut seitsemän eri rehtoria:Nykyisin Uumajan yliopistossa on seuraavat neljä tiedekuntaa:


title: Uumajan yliopisto

text: Lisäksi yliopiston yhteydessä toimii kauppakorkeakoulu, muotoilukorkeakoulu ja ravintolakorkeakoulu.


title: Balettitossut

text: Balettia tanssittaessa tarvitaan kahdenlaiset balettitossut; pehmeät harjoitustossut ja varvastossut (ns. "kovakärkiset"), joiden kärjet on kovetettu varpaiden kärjillä tanssimista tukemaan.


title: Balettitossut

text: Pehmeät harjoitustossut ovat kankaasta tai nahasta tehdyt tossut, jotka kiristetään tossun suun nauhakujan avulla niin että ne myötäilevät jalkaa tarkasti ja pitävät jalan oikeassa asennossa. Ne vastaavat periaatteessa tavallisia jumppatossuja. Niiden pohjassa on nahkaiset palat, jotka estävät liukastumisen ja helpottavat erilaisten harjoitusten tekemistä (esimerkiksi piruetit). Pehmeät harjoitustossut sopivat kaikenikäisille tanssijoille. Harjoitustossujen pohjat on hyvä kostuttaa ennen tuntia vedellä, taikka jos balettikoulussa on muita liukasteen estämis aineita, niitä voi käyttää.


title: Balettitossut

text: Tanssimisen voi aloittaa kovakärkisillä jo n. 3 vuoden harjoittelun jälkeen tai noin 10-vuotiaana. Vartalon hallinnan täytyy olla kehittynyt ja nilkan tarpeeksi vahva ennen kuin saa nousta tossujen kärjille. Alussa varvastossuharjoittelu muodostaa vain pienen osan balettitunnista. Myöhemminkään varvastossuja ei käytetä aina harjoitellessa. Varvastossuilla tanssivat perinteisesti vain naiset, mutta tilapäisesti miehetkin voivat harjoitella niillä vahvistaakseen nilkkojaan. Varvastossuilla tanssiminen on fyysisesti haastavaa ja alussa jopa kivuliasta. Sen takia tossuissa voidaan käyttää pehmusteita, joita on laaja valikoima (mm. silikoni, geeli, vaahtomuovi). Valmiiksi muotoiltujen lisäksi tossuihin voi laittaa esimerkiksi villaa tai paperinenäliinan pehmusteeksi ja täytteeksi, sillä mitä tiiviimmin tossun kärkiosa istuu jalkaterän yksilöllisiin muotoihin sitä parempi sillä on tanssia. Jos tossussa on yhtään tyhjää tilaa, varpaille noustessa tossu ei kunnolla tue jalkaa ja auta varpaita pysymään suorina.


title: Balettitossut

text: Varvastossuissa on kiinnityksenä nilkan ympärille solmittavat nauhat sekä usein yksilöllisesti myös kuminauha pitämässä tossun kantaosaa paikallaan. Pehmeissä harjoitustossuissa voi myös käyttää nauhoja, mutta usein kätevämpi on pelkkä kuminauhakiinnitys.


title: Balettitossut

text: Balettitossuja myydään balettitarvikeliikkeissä, joissa myyjien ammattitaitoon kuuluu opastaa sopivien tossujen valinnassa. Varvastossuja on monia erilaisia malleja: eri leveyksiä, jäykkyyksiä, eri mittaisia kärkiosia. Jotta varpailla tanssiminen onnistuisi mahdollisimman mukavasti, on tärkeää löytää juuri omaan jalkaan sopivat tossut. Silti uusia tossuja täytyy vielä pehmitellä ja taivutella, jotta ne muokkautuisivat tanssimiseen sopiviksi.


title: Balettitossut

text:
Huipputossut tehdään yksilöllisesti kullekin tanssijalle ja myös eri baletteihin erityyppisinä: "Joutsenlammen" Musta joutsen tarvitsee tukevat tossut
kun taas "La Sylphiden" keiju hyppii vähemmän ja tekee enemmän piruetteja mihin sopivat kevyet tossut.


title: Balettitossut

text: Kun kärkiosa pehmenee ja pohja alkaa joustaa liikaa, ovat tossut loppuun kuluneet. Ammattiballerina saattaa kuluttaa 100-120 paria tossuja vuodessa.


title: Jacques Delors

text: Jacques Lucien Jean Delors (s. 20. heinäkuuta 1925 Pariisi) on ranskalainen sosialistipoliitikko (PS), joka toimi Euroopan unionin komission puheenjohtajana vuosina 1985–1995 kaksi peräkkäistä viisivuotiskautta. Delorsin komissio tunnetaan Euroopan sisämarkkinoiden luojana. Samalla unionia laajennettiin hyväksymällä Ruotsin, Itävallan ja Suomen jäsenhakemukset.


title: Jacques Delors

text: Aiemmin urallaan hän on toiminut Euroopan parlamentin jäsenenä 1979–1981 sekä Ranskan valtiovarainministerinä 1981–1983 ja 1983–1984. Ministerinä hän jarrutteli vasemmistohallitusten uudistushalua vaatien säästöpolitiikkaa.


title: Jacques Delors

text: Ranskan sosialistit yrittivät suostutella Delorsia ehdokkaaksi Ranskan vuoden 1995 presidentinvaaleihin, mutta tämä kieltäytyi. Sosialistien ehdokkaaksi valittiin Lionel Jospin, joka hävisi vaalit Jacques Chiracille.


title: Jacques Delors

text: Jacques Delors on 24 yliopiston kunniatohtori ja lukuisien kansainvälisten palkintojen saaja:Delors on myös Rooman klubin jäsen.


title: Växjön yliopisto

text: Växjön yliopisto () on valtion yliopisto Växjön kaupungissa, Ruotsissa. Se luotiin 1. tammikuuta vuonna 1999, kun entinen, vuonna 1977 perustettu Växjön korkeakoulu sai yliopiston oikeudet Ruotsin hallitukselta. 1. tammikuuta 2010 Växjön yliopisto ja Kalmarin korkeakoulu yhdistyivät, jolloin uudeksi nimeksi otettiin Linné-yliopisto (Linnéuniversitetet).


title: Växjön yliopisto

text: Yliopistossa oli noin 15 500 opiskelijaa ja 2 000 opettajaa. Maisterintutkinnon pystyi suorittamaan 20 eri aineessa. Rehtorina toimi viimeisimmäksi prof. Johan Sterte.


title: Fatmir Vata

text: Fatmir Vata (s. 19. syyskuuta 1971, Rcesen, Albania) on albanialainen 170 senttimetriä pitkä jalkapalloilija. Saksan Bundesliigassa DSC Arminia Bielefeldin riveissä pelaavan Vatan pelipaikka on keskikenttäpelaaja.


title: Fatmir Vata

text: Vata on edustanut urallaan NK Samoboria, FC Vukovaria ja NK Slaven Belupoa Kroatiassa sekä SV Waldhof Mannheimia ja nykyistä seuraansa Saksassa.


title: Fatmir Vata

text: Albanian maajoukkueessa Vata on pelannut 17 ottelua, joista ensimmäisen jo vuonna 1996.


title: Örebron yliopisto

text: Örebron yliopisto () on valtion yliopisto Örebron kaupungissa Ruotsissa. Yliopisto perustettiin vuonna 1999 yhdistämällä useita paikallisia korkeakouluja. Siellä on noin 17 000 opiskelijaa ja 1 200 työntekijää.


title: Örebron yliopisto

text: Örebron yliopiston entisiä oppilaita ovat muun muassa jalkapallovalmentaja Sven-Göran Eriksson ja Ruotsin entinen pääministeri Göran Persson. Persson sai vuoden 2005 alussa yliopiston kunniatohtorin arvonimen.


title: Pietari–Veimar-rata

text: Pietari–Veimar-rata on Venäjän rataverkkoon kuuluva rautatie Pietarissa ja Leningradin alueella. Se alkaa Pietarin Baltian rautatieasemalta, kulkee läpi Inkerinmaan ja yhtyy Veimarissa Narvan ja Hatsinan väliseen rautatiehen.


title: Pietari–Veimar-rata

text: Pietari–Pietarhovi-radan rakennustyöt alkoivat jo vuonna 1853, ja rata avattiin liikenteelle 21. kesäkuuta 1857. Valmistuessaan se oli Venäjän neljäs rautatie. Aikaisemmin oli avattu liikenteelle rautatiet Pietarista Tsarskoje Seloon ja Pauluskoihin (1837), Moskovaan (1851) ja osana Pietarin ja Varsovan rataa Hatsinaan (1853). Seuraavalla vuosikymmenellä rautatietä jatkettiin edelleen länteen päin pitkin Suomenlahden etelärannikkoa, ja vuonna 1864 valmistui yhteys Pietarhovista Kaarostaan eli Oranienbaumiin. Radan pituus oli tuolloin 41 kilometriä. Rata päättyi Kaarostan satamaan Kronstadtin satamalaiturin viereen. Vuonna 1872 Pietari–Kaarosta-rautatie yhdistettiin Baltian rautatiehen jolloin Baltian rautatie sai pääteaseman Pietarin kaupunkiin Baltian rautatieasemalle. Rataosan Kaarosta–Yhinmäki rakennustyöt yksiraiteisena ratana aloitettiin vuonna 1912.


title: Pietari–Veimar-rata

text: Vuonna 1913 Pietarissa muodostettiin Oranienbaumin sähkörautatieyhtiö, jonka tarkoituksena oli sähköistää kaksiraiteinen Pietari–Kaarosta-rataosa. Sähköistystyöt oli tarkoitus käynnistää vuoden 1914 aikana, mutta ensimmäisen maailmansodan puhkeaminen keskeytti ne. Vuonna 1915 päätettiin, että kaikki Pietarin alueelle suunnitellut paikallisrataverkon sähköistystyöt siirretään alkavaksi vasta sodan jälkeen. Venäjän sotilasviranomaiset panivat 1914 alulle Veimarin ja Yhinmäen välisen 108 kilometrin pituisen Kaprion radan rakennustyöt. Rata valmistui liikennöitävään kuntoon jo vuonna 1915, mutta avattiin virallisesti täysin vaunukuormin tapahtuvalle liikenteelle vasta vuonna 1916. Radan viimeinen osuus Kaarostasta Yhinmäelle ja haararata Kattilasta Laukaansuuhun valmistuivat vuonna 1926. Rata on sähköistetty Pietarista Vääskylään asti.


title: Pietari–Veimar-rata

text: Sähköistys valmistui vuonna 1933 ensimmäisenä Leningradin ja Kaarostan välille. Rataosa oli ensimmäinen sähköistetty rautatie Leningradin alueella. Sähköistystyöt jatkuivat edelleen länteen päin 1970-luvulla, ja vuonna 1974 valmistui Kaarostan ja Vääskylän välinen osuus. Samalla sähköistettiin haararata Lepäsistä Krasnoflotskiin eli Yhinmäen entiselle rantapatterille. Lepäsin ja Yhinmäen patterin välistä rataa on jatkettu Mustalahden kautta Harjavallan ohitse Harjavallanjärven ja Patterilahden (Batareinaja) väliselle kannakselle. Laiturivaihteelta km 80 (Hevaanjoki) on rakennettu sivuraide Sosnovyi Borin ydinvoimalaitokselle. Veimarin kolmioraiteen läntinen yhteysraide on purettu.


title: Tore André Flo

text:
Tore André Flo (s. 15. kesäkuuta 1973 Stryn, Norja) on norjalainen jalkapalloilija, pelipaikaltaan hyökkääjä.
Nuoruudessaan Flo pelasi kotikaupunkinsa Strynin harrastejoukkueessa ennen siirtymistään vuonna 1993 pääsarjajoukkue Sogndaliin ja 1994 Tromssaan. Kaudella 1995 hän teki 14 liigamaalia ja hyvien esitystensä ansiosta tuli valituksi myös Norjan maajoukkueeseen, missä hän debytoi saman vuoden lokakuussa ottelussa Englantia vastaan. Vuonna 1996 Flo siirtyi bergeniläiseen Branniin, missä hän teki 26 maalia ja vakiinnutti samalla paikkansa maajoukkueen hyökkääjänä. Vuonna 1997 hän siirtyi puolella miljoonalla eurolla Englannin Valioliigan Chelseaan, missä hän voitti Cup-voittajien Cupin vuonna 1998 ja FA Cupin vuonna 2000 mutta joutui yleisesti ottaen istumaan paljon ajasta vaihtopenkillä.


title: Tore André Flo

text: Vuonna 2000 Flo siirtyi Skotlantiin Rangersiin 12 miljoonalla punnalla. Flon ura Rangersissa alkoi hyvin ja hän teki maalin heti avausottelussaan, mutta siirtyi vuonna 2002 takaisin Englantiin Sunderlandin joukkueeseen, missä pelasi ainoastaan yhden kauden joukkueen pudottua ykkösdivisioonaan. Hänen seuraava seuransa oli italialaisseura AC Siena, missä hän pelasi kaksi kautta ennen siirtymistään takaisin kotimaahansa oslolaiseen Vålerengan joukkueeseen heinäkuussa 2005. Vuonna 2007 Flo siirtyi ilmaiseksi englantilaiseen Leeds Unitediin.


title: Tore André Flo

text: Flo lopetti maajoukkueuransa vuonna 2004 pelattuaan 76 maaottelua ja tehtyään niissä 23 maalia.


title: Tore André Flo

text: Myös Flon veli Jostein ja serkku Håvard olivat maajoukkuetason jalkapalloilijoita.


title: Valtion taidemuseo

text: Valtion taidemuseo oli vuosina 1990–2013 toiminut Suomen suurin taidemuseo. Vuoden 2014 alusta alkaen se muuttui Kansallisgalleriaksi.


title: Valtion taidemuseo

text: Valtion taidemuseo muutettiin Jyrki Kataisen hallituksen hallitusohjelman mukaan säätiön ylläpitämäksi Suomen Kansallisgalleriaksi. Valmistelut teki opetus- ja kulttuuriministeriö vuosien 2012 ja 2013 aikana.


title: Valtion taidemuseo

text: Valtion taidemuseon tehtävänä oli viedä eteenpäin kuvataiteen kulttuuriperintöä, vahvistaa oman aikamme visuaalisen kulttuurin merkitystä ja kehittää taidemuseoalaa. Tehtävänä oli myös ylläpitää, hoitaa, kartuttaa ja tehdä tunnetuksi Suomen huomattavinta taidekokoelmaa sekä oman alansa tieto- ja tutkimusarkistoa.


title: Café Veijon Baari

text: Café Veijon Baari oli Radiomafiassa vuosina 1993–2002 lähetetty omalaatuisen suomalaisen musiikin ja muun kulttuurin erikoisohjelma. Toimittaja Santtu Luodon ja maisteri Jukka Lindforsin toimittama ohjelma esitteli sitä suomalaisen kulttuurin alaa, mitä useimmat muut pitivät liian rahvaanomaisena. Ohjelman musiikillista antia on kuvailtu esimerkiksi "korpi-iskelmäksi". Artisteina on ollut kaikkea ammattimuusikoista laulaviin koiriin. Ohjelmassa soitetuista kappaleista koostetun levyn kansiteksteissä taiteilija Martti Servo toteaa yks'kantaan: ""Pelottava äänite"".


title: Café Veijon Baari

text: Monet ohjelmassa esitetyt teokset ovat olleet omakustanteita, jopa kotioloissa kasettinauhurilla äänitettyjä. Luoto kuvailee eräässä haastattelussaan ohjelman musiikillista antia näin: ""Suomessa julkaistaan keskinkertaista iskelmää kauheesti ja se on kamalaa. Mutta sitten kun tulee oikeasti rosoista ja perinteisin esteettisin mittapuin huonoa – koska onhan ne nyt oikeesti huonoja – niin mitä huonommaksi ne tulee, sitä paremmaksi se tulee, täähän on Veijon baarin idis"".


title: Café Veijon Baari

text: Ohjelmassa toistettiin kappaleiden ja juontojen välissä mölyävän mieslauman lausumia inserttejä kuten ""Olisiko tämä taideteos voinut syntyä muualla kuin Suomessa? Ei!"". Ohjelma päättyi usein seuraavaan litaniaan:


title: Keski-Ruotsin yliopisto

text: Keski-Ruotsin yliopisto (, ) on ruotsalainen yliopisto, joka sijaitsee Ruotsin keskiosassa. Keski-Ruotsin yliopistolla on kolme kampusta, jotka sijaitsevat Östersundissa ja Sundsvallissa. Yliopistossa on noin 20 000 opiskelijaa, 240 tohtoriopiskelijaa ja tuhat työntekijää, joista 80 professoreja (vuonna 2012).


title: Keski-Ruotsin yliopisto

text: Keski-Ruotsin yliopiston rehtori on vuodesta 2008 Anders Söderholm (Sundsvall).


title: Keski-Ruotsin yliopisto

text: Keski-Ruotsin yliopisto aloitti alun perin oppilaitostoimintansa Keski-Ruotsin korkeakouluna 1. heinäkuuta 1993, kun Sundsvall-Härnösandin ja Östersundin korkeakoulut yhdistettiin yhdeksi oppilaitokseksi. Molemmat perustettiin vuonna 1977. Näiden kahden korkeakoulut edeltäjä oli sosiaalikorkeakoulu (socialhögskolan), joka perustettiin vuonna 1971 Östersundiin. Mitthögskolaniin liitettiin vuonna 1995 Sundsvall/Örnsköldsvikin hoitokorkeakoulu (Vårdhögskolan) ja Östersundin hoitokorkeakoulu. Keski-Ruotsin yliopisto sai oikeuden toimia yliopistona Ruotsin hallitukselta 1. tammikuuta 2005.


title: Keski-Ruotsin yliopisto

text: Keski-Ruotsin yliopiston opiskelijamäärältään suurin kampus on Östersundissa, jossa opiskelee n. 7 000 opiskelijaa. Sundsvallissa on noin 5 500 opiskelijaa ja Härnösandissa 4 200 opiskelijaa. Örnsköldsvikissä opiskelee noin 400 (385 lukuvuonna 2006/2007) opiskelijaa. Keski-Ruotsin yliopisto on Ruotsin uusin yliopisto, mutta sen juuret ovat 150 vuoden takana. Vuonna 1842 samassa yhteydessä kun alakoulut perustettiin Ruotsiin, päätettiin sijoittaa yliopistotasoinen opettajankoulutuslaitos ("folkskoleseminariet") ja merenkulun opetus ("nautiska utbildningen") Härnösandiin.


title: Keski-Ruotsin yliopisto

text: Aikaisemmin kampus toimi myös Örnsköldsvikissä. Vuoden 2007 heinäkuusta lähtien Keski-Ruotsin yliopistolla ei ole ollut kampuspohjaista koulutusta Örnsköldsvikissä, sillä Uumajan yliopisto on järjestänyt sairaanhoitajakoulutusta vuoden 2007 syyslukukaudesta lähtien. Nyttemmin Örnsköldsvikia ei mainita kampuksena, mutta yliopisto järjestää siellä tutkimusta ja etäkursseja.


title: Keski-Ruotsin yliopisto

text: Yliopisto jakautuu kahdeksaan laitokseen:Tutkimusta tehdään myös seuraavien tutkimuskeskusten ja -laitosten puitteissa:


title: Keski-Ruotsin yliopisto

text: Keski-Ruotsin yliopisto on tarjonnut korkeakoulututkintoja, kandidaatintutkintoja ja maisterintutkintoja useissa aineissa vuodesta 1994 lähtien. Lisensiaatin- ja tohtorintutkintoja vuodesta 2001 lähtien ja kaksivuotisia kansainvälisiä master-tutkintoja vuodesta 2007. Tämän lisäksi yliopisto tuottaa useita ammattitutkintoja: siviili-insinööritutkinto vuodesta 2003, korkeakouluinsinöörin tutkinto, opettajatutkinto, sairaanhoitajatutkinto, erikoissairaanhoitajatutkinto, journalistitutkinto, sosionomitutkinto ja vuodesta 2008 psykologitutkinto.


title: Keski-Ruotsin yliopisto

text: Keski-Ruotsin yliopisto on eräs johtavista verkkopohjaisten oppimisympäristöjä käyttävistä oppilaitoksista Ruotsissa. Noin 40 prosenttia yliopiston opiskelijoista opiskelee verkkopohjaisilla kursseilla tai suuntautumisvaihtoehdoilla.


title: Keski-Ruotsin yliopisto

text: Vuonna 2001 Mitthögskolan (Keski-Ruotsin korkeakoulu) sai yliopistoaseman luonnontieteellisellä tieteenalalla (jossa mukana IT) ja sai samalla oikeuden järjestää tutkijakoulutusta ja myöntää tohtorintutkintoja. Vuodesta 2005 Keski-Ruotsin yliopistolla on yleinen oikeus myöntää tutkijatutkintoja.


title: Timo Pääkkö

text: Timo Pääkkö (s. 15. syyskuuta 1962) on muusikko ja laulaja, jonka instrumentti on kitara. Hän on tunnettu myös musiikinkerääjänä. Pääkön yhtyeitä on mm. Gora (joka on julkaissut myös nimellä Revitty Harso), Jussi Hakulisen yhtye Kinsky, Max & The Crooners, Penniless People Of Bulgaria, The Electric Crayon Set ja Love Messengers. Pääkkö on julkaissut oman SoundHawk Recordsin kautta esim. Goran, Octopus Syngin ja Love Messengersin levyjä. Electric Crayon Set on ollut hänen pääyhtyeensä 2000-luvulla ja siinä hän on toiminut yhtyeen vetäjänä, biisin tekijänä, kitaristina ja laulajana.


title: Ted Hughes

text: Edward (Ted) James Hughes (17. elokuuta 1930 – 28. lokakuuta 1998) oli englantilainen runoilija ja lastenkirjailija. Hughes kirjoitti myös kuunnelmia ja teatterille.


title: Ted Hughes

text: Britanniassa Hughesia pidetään yhtenä merkittävimmistä 1960-luvun uuden polven runoilijoista. Omaäänisen Hughesin arvostus nousi uudestaan uran loppupuolella hänen kahden viimeisen kirjansa myötä.


title: Ted Hughes

text: Britannian ulkopuolella Ted Hughes tunnetaan erityisesti avioliitostaan yhdysvaltalaisen runoilijan Sylvia Plathin kanssa vuosina 1956–1963. Avioliitosta syntyi kaksi lasta, Frieda ja Nicholas Hughes. Plathin ja Hughesin liitto päättyi Hughesin aloitettua suhteen Assia Wevillin kanssa.


title: Ted Hughes

text: Hughesia syytettiin etenkin Yhdysvalloissa Sylvia Plathin itsemurhasta vuonna 1963. Plathin itsemurhaan johtaneista syistä käydään keskustelua edelleen. Hughes puhui ensimmäistä kertaa julkisesti monimutkaisesta suhteestaan Sylvia Plathiin viimeiseksi jääneessä vuonna 1998 englanniksi ilmestyneessä runokirjassaan "Syntymäpäiväkirjeitä" ("Birthday Letters"). Assia Wevillin tekemästä itsemurhasta Hughes puhui vielä niukemmin.


title: Jukka Sulalampi

text: Jukka Keijo Tapio Sulalampi (s. 21. tammikuuta 1959 Hyvinkää) on suomalainen entinen pikajuoksija.


title: Jukka Sulalampi

text: Sulalampi voitti 200 metrin juoksun Suomen mestaruuden vuonna 1979 , edellisenä vuonna hän oli ollut pronssilla kuten oli myös mestaruuden jälkeisenä vuonna. Hänen ennätyksensä matkalla oli 21,55 .


title: Ruotsin maatalousyliopisto

text: Ruotsin maataloustieteellinen yliopisto () on Ruotsissa sijaitseva vuonna 1977 perustettu yliopisto. Sen päähallinto sijaitsee Ultuna-nimisessä kaupunkiosassa Uppsalassa, mutta sillä on myös useita muita yliopistokampuksia eri osissa Ruotsia, kuten Lomman Alnarpissa, Skarassa ja Uumajassa. Sitä rahoitetaan maatalousministeriön tuella, toisin kuin muita valtion yliopistoja Ruotsissa.


title: Ruotsin maatalousyliopisto

text: Yliopisto jakautuu neljään tiedekuntaan: Maisemasuunnittelun ja puutarhanhoidon sekä maataloustieteiden tiedekunta, Luonnonvarojen ja maanviljelyn tiedekunta, Eläinlääketieteen ja kotieläintieteiden tiedekunta sekä Metsätieteiden tiedekunta. Vuonna 2005 yliopistossa oli noin 3 200 työntekijää ja noin 6 000 opiskelijaa.


title: Ruotsin maatalousyliopisto

text: Maailman viidensadan huippuyliopiston Shanghai-yliopistovertailussa Ruotsin maataloustieteellinen yliopisto ylsi vuonna 2014 sijaluvulle 201–300.


title: Spyro (pelisarja)

text: Spyro on Insomniac Gamesin luoma pelisarja. Insomniac kehitti kolme ensimmäistä PlayStationille ilmestynyttä "Spyro"-peliä, minkä jälkeen peliyhtiö jätti pelisarjan keskittyäkseen luomaan ensimmäistä PlayStation 2:n sarjaansa "Ratchet & Clankia". Ensimmäisiä "Spyroja" on kutsuttu PlayStationin parhaimmiksi tasohyppelypeleiksi "Crash Bandicootin" rinnalla ja ne ovat tehneet Insomniac Gamesista tunnetun, vaikka yhtiö olikin aikaisemmin kehittänyt ammuntapeli "Disruptorin".


title: Spyro (pelisarja)

text: Purppura lohikäärme Spyro on Insomniac Gamesin luomus, joka on seikkaillut useissa peleissä. Pienestä ulkonäöstään huolimatta Spyro on erittäin rohkea ja voimakastahtoinen. Lohikäärmepoikasen normaalihyökkäyksiin kuuluvat liekkien syökseminen ja puskeminen pienillä mutta terävillä sarvilla. Spyro osaa myös liitää lyhyitä matkoja siivillään ja myöhemmissä peleissä lohikäärme oppii useita muita kykyjä: Uimisen, sukeltamisen, kiipeämisen, leijumisen, veden, jään, kuplien ja sähkön syöksemisen, liukumisen, pääiskun, puolapyörinnän, siipisuojan, seinähypyn, tuplahypyn yms. Spyro on yleensä avulias ja puolustaa ystäviään, eikä ole vielä kertaakaan seikkailujensa aikana pelännyt mitään ja spyro onkin mahtava ystävä vailla vertaa. Pelien aikana Spyroa suojelee hänen uskollinen ystävänsä Sparx, sudenkorento, joka toimii samalla Spyron elämäpalkkina: Kun Spyro on vahingoittumaton, Sparx on hohtavan kultainen, sitten samean sininen, vihreä ja viimeisen iskun saatuaan Sparx karkaa eikä suojele Spyroa enää. Sparxin kuntoa voi pitää yllä sen syömillä perhosilla, joita saa esiin nitistämällä pitkin tasoja juoksentelevia pienikokoisia eläimiä, kuten lampaita ja kanoja, joskus myös vihollisia. Myöhemmissä peleissä joissakin kentissä on myös lasipulloja jonka sisällä on perhonen, Spyron täytyy vain rikkoa pullo saadakseen uuden elämän. Ensimmäisessä pelissä elämät mitataan hopeisilla lohikäärmepatsailla sekä vihollisilta saatavilla kristallikuulilla. "Spyro A Hero’s Tail" -pelissä on mahdollista ostaa Moneybagsin kaupasta Sparxille lisäelämä, jolloin Sparx on viimeisillä voimillaan punainen.


title: Spyro (pelisarja)

text: Ensimmäisessä pelissä Spyron ääninäyttelijänä toimi Carlos Alazraqui mutta sittemmin Tom Kenny on antanut äänensä hahmolle. Spyron ääninäyttelijöinä ovat toimineet myös Jess Harnell, Elijah Wood, Josh Keaton ja Matthew Mercer. Eijah Wood on ääninäyttelijä Spyron uudistetussa trilogiassa "", "" ja "". Josh Keaton on Spyron ääni sarjan spin-off-pelissä "" ja "". Suomeksi dubatussa pelissä Spyron ääninäyttelijöinä ovat toimineet Samuel Harjanne, Antti L. J. Pääkkönen ja Joonathan Kettunen. Maailmalla suosiota saanut alkuperäisen "Spyro"-trilogian musiikki on The Police -yhtyeen rumpalin, Stewart Copelandin tekemää.


title: Spyro (pelisarja)

text: The Legend of Spyro on Activisionin ja Sierra Entertainmentin julkaisema sekä Entranges Libelluesin kehittämä "Spyro"-trilogia. Myös pelin tarinankerronta ja grafiikka eroaa merkityksellisesti edellisiin "Spyro"-peleihin. Trilogian ensimmäinen osa "" julkaistiin vuonna 2006. Viimeinen osa "" on ensimmäinen "Spyro"-peli, joka on dubattu täysin suomenkieliseksi.


title: Spyro (pelisarja)

text: Spyro (Kulo)


title: Spyro (pelisarja)

text: Spyro on harvinainen purppuralohikäärme. Ignitus evakuoi Spyron temppelistä – jossa tämän oli tarkoitus kuoriutua – sinne kohdistuneen hyökkäyksen takia. Myöhemmin eräs sudenkorentoperhe löysi Spyron ja adoptoi tämän. Muutamaa vuotta myöhemmin Spyro lähti sudenkorentojen luota etsimään paikkaa jonne hän oikeasti kuului. Hän löysi Ignituksen, vartijan, joka pienen suostuttelun jälkeen lupasi kouluttaa Spyron. Ignitus kertoi Spyrolle Cynderistä, Apinajoukoista, jotka ovat vallanneet planeetan, sekä Dark Masterista eli Synkästä Mestarista, joka piti Cynderiä vallassaan. Myöhemmin Spyro kouluttautui kokonaan, pelasti muut vartiat kaukaisilta saarilta ja vapautti Cynderin Dark Masterin vallasta. "in" lopussa, Spyron kukistettua Gaulin, apinoiden kuninkaan, hän joutui sulkemaan itsensä sekä Cynderin ja Sparxin aikakristallin sisään Dark Masterin vuoren sortuessa. Kolme vuotta myöhemmin joukko Khiisiä, eli Dark Masterin kätyreitä, rikkoivat aikakristallin ja veivät Spyron ja Cynderin syvälle maan alle katakombeihin. Spyro onnistui Cynderin kanssa pakenemaan katakombeista ja pitkän matkan ja seikkailun jälkeen he joutuvat maan ytimeen taistelemaan Dark Masteria vastaan. He kukistavat hänet ja Spyro pelastaa planeetan tuhoutumiselta. Äänenä Elijah Wood.


title: Spyro (pelisarja)

text: Cynder (Kekäle)


title: Spyro (pelisarja)

text: Cynder on musta naaraslohikäärme, joka ensimmäisessä pelissä oli Dark Masterin vallassa. Hän vangitsi vastoin tahtoaan kaikki vartiat ja imi heidän voimansa ja energiansa kristalleihin, joiden voimien avulla hän vapautti Dark Masterin. Cynder on todellisuudessa saman ikäinen kuin Spyrokin, mutta Dark Masterin otettua hänet valtaansa hänestä tuli täysikasvuinen ja vastentahtoisesti häijy. Spyron pelastettua hänet, hän kutistui normaalikokoonsa ja hänestä tuli Spyron ystävä. "in" lopussa hän myönsi rakastavansa Spyroa. Äänenä Cree Summer "The Legend of Spyro: A New Beginningissä", Mae Whitman "The Legend of Spyro: The Eternal Nightissa" ja Christina Ricci "The Legend of Spyro: Dawn of the Dragonissa".


title: Spyro (pelisarja)

text: Sparx (Kipuna)


title: Spyro (pelisarja)

text: Sparx on Sudenkorento. Hän on Spyron ja Cynderin paras ystävä ja Spyron velipuoli. Hän valaisee ympäristöään ja auttaa kaikkia apua tarvitsevia. Hän ei varsinaisesti ole ilkeä, mutta hänellä on outo tapa arvostella ystäviään. Äänenä David Spade "The Legend of Spyro: A New Beginningissä", Billy West "The Legend of Spyro: The Eternal Nightissa" ja Wayne Brady "The Legend of Spyro: Dawn of the Dragonissa".


title: Spyro (pelisarja)

text: Malefor (Ärhämä)


title: Spyro (pelisarja)

text: Malefor on ilkeä ja täysikasvuinen purppuralohikäärme. Hän on se Dark Master, joka otti Cynderin valtaansa. Hän kuoli "in" lopussa, kun joukko Esi-isien sieluja veti hänet planeetan ytimessä olevaan kristalliin. Äänenä Mark Hamill.


title: Spyro (pelisarja)

text: Ignitus (Syttö)


title: Spyro (pelisarja)

text: Ignitus on punainen lohikäärme, tulen taitaja ja yksi vartijoista, joiden tehtävä oli vahtia lohikäärmeenmunia. Juuri hän evakoi Spyron temppelistä, mutta hänen palatessaan temppeliin, suurin osa munista oli rikottu ja muut vartiat tajuttomia, paitsi Volteer, joka käski Ignituksen ja Spyron paeta temppelistä, ennen kuin he murskaantuisivat. Yksi muna oli poissa. Ignituksen joutui piiloutua moneksi vuodeksi, kunnes eräänä päivänä Spyro löysi hänet. Ignituksesta tuli ikään kuin Spyron Isähahmo ja yksi Spyron kouluttajista. Viimeisen pelin lopussa Ignituksesta tuli uusi Kronikoija. Ignitus saattoi Spyron ja Cynderin ”Tulivyön” läpi, jotta he pääsisivät kukistamaan Maleforia. Ignitus on oikeudenmkainen ja viisas ja hän luottaa paljon muihin. Myös Ignituksella on kyky nähdä näkyjä, josta hän esimerkiksi näkee missä muut vartijat ovat. Ignitus on kiltti. Äänenä Gary Oldman.


title: Spyro (pelisarja)

text: Volteer


title: Spyro (pelisarja)

text: Volteer on sähkönkeltainen lohikäärme, sähkön taitaja ja yksi vartijoista joiden tehtänä oli vahtia lohikäärmeenmunia ja toiseksi vahvin vartijoista. Ignituksen löydettyä Spyron munan, Ignitus lähti menemään ulos temppelistä, mutta huomasi, että muut vartijat olivat tajuttomia, paitsi Volteer, joka käski Ignituksen pelastaa itsensä ja Spyro, ennen kuin temppeli murskaantuisi. Volteer on hyvin ketterä, ja voimakastahtoinen lohikäärme. Elementtinsä tavoin hän on levoton, mutta todella ystävällinen. Jos on kyse elementtien opetuksesta, Volteer ei jätä mitään sattuman varaan, hän näet opettaa kaiken sähköstä juurta jaksain. Volteer tietää sähköstä enemmän kuin kukaan toinen tulestakaan. Volteer hallitsee sähkön voimaa niin paljon, että voisi milloin ja missä tahansa tehdä valtavanhypersalaman. Hän on älykäs, mutta on hyvin puhelias. Viimeisen pelin lopussa, Ignituksen menehdyttyä Volteer otti hänen paikkansa lohikäärmesotureiden johtajana. Äänenä Corey Burton.


title: Spyro (pelisarja)

text: Cyril


title: Spyro (pelisarja)

text: Cyril on sininen lohikäärme, jään taitaja ja yksi vartijoista joiden tehtävä oli vahtia lohikäärmeenmunia. Hän on hyvin ylpeä esi-isistään ja kehuukin usein taitojaan ja sukujuuriaan. Äänenä Jeff Bennett.


title: Spyro (pelisarja)

text: Terrador


title: Spyro (pelisarja)

text: Terrador on vihreä lohikäärme, maan taitaja ja yksi vartioista joiden tehtävä oli vahtia lohikäärmeenmunia. Terrador on neljästä lohikäärmeestä sotilaallisin ja kenties vahvin. Hän pitää taisteluista ja tietää monta taisteluliikettä. Hän on myös sangen isokokoinen ja lihaksikas. Äänenä Kevin Michael Richardson.


title: Spyro (pelisarja)

text: Hunter (Erällys)


title: Spyro (pelisarja)

text: Hunter on gepardisoturi ja kotoisin Avalarin kylästä. Toisin kuin päällikkonsä hän luottaa lohikäärmeisiin. Ignitus lähetti hänet etsimään Spyroa ja Cynderiä. Hän on mestari jousiammunnassa ja lisäksi erinomainen jäljittäjä. Siksi häntä kai kutsutaankin 'Hunteriksi'. Hän on lisäksi esiintynyt aiemmissakin Spyro-peleissä. Äänenä Blair Underwood.


title: Spyro (pelisarja)

text: Chief Prowlus (Päällikkö Vaaniskus)


title: Spyro (pelisarja)

text: Prowlus on Avalarin gepardikylän päällikkö ja gepardisoturien komentaja. Hän ei ole luottanut hiukkaakaan lohikäärmeisiin sen jälkeen, kun Cynder hyökkäsi Dark Masterin vallassa Avalarin kylään. Hän kuitenkin muuttaa mielensä, kun lohikäärmeet pelastavat erään gepardisotilaan, Meadowin ja myöhemmin hän johtaa lohikäärmeiden rinnalla Traakkikaupungin puolustusta. Äänenä Kevin Michael Richardson.


title: Spyro (pelisarja)

text: The Chronicler (Kronikoija)


title: Spyro (pelisarja)

text: Ikivanha lohikäärme, joka on tuhansia vuosia merkannut kirjoihin lohikäärmeiden historian, voitot ja tappiot. Uuden aikakauden vaihtuessa hän myöntää asemansa ja velvollisuutensa Ignitukselle. Äänenä Martin Jarvis.


title: Spyro (pelisarja)

text: Meadow (Ahokas)


title: Spyro (pelisarja)

text: Meadow on gerpardisotilas ja kotoisin Avalarin kylästä. Hänellä on erimielisyyksiä Chief Prowluksen kanssa. Spyro ja Cynder pelastivat hänet ja toivat hänet takaisin kyläänsä. Äänenä Fred Tatasciore.


title: Spyro (pelisarja)

text: Hermit (Erakko)


title: Spyro (pelisarja)

text: Erakko on vesiputouksen alla asuva erakoitunut gepardi ja tietäjä. Hän järkytti Cynderiä pahasti sanomalla, ettei Cynder ole muuttunut siitä kun oli Dark Masterin vallassa. Sparx onnistui kuitenkin varastamaan häneltä asevaraston avaimen. Äänenä Kevin Michael Richardson.


title: Spyro (pelisarja)

text: Skylanders on uusi "Spyro"-sarja. Sen ensimmäinen peli julkaistiin lokakuussa 2011.25. lokakuuta 2007 ilmoitettiin, että The Animation Picture Company on ostanut oikeudet elokuvalle "Spyro the Dragon". Alun perin elokuvan piti saada ensi-iltansa joulukuussa 2009, mitä ei kuitenkaan tapahtunut. Huhtikuussa 2010 ilmoitettiin Activisionin keskeyttäneen elokuvan tuotannon. Elokuvan olisi ohjannut Mark A. Z. Dippé.


title: Jones Kusi-Asare

text: Jones Kusi-Asare (s. 21. toukokuuta 1980 Kumasi, Ghana) on ruotsalainen jalkapalloilija, joka on viimeksi pelannut Ruotsin Superettan-sarjaa Assyriskan joukkueessa. Hänen pelipaikkansa on hyökkääjä.


title: Jones Kusi-Asare

text: Kusi-Asare aloitti ammattilaisuransa Djurgårdenissa vuonna 2001, mutta pelasi vuosina 2000—2003 kahden kauden ajan Itävallassa Grazerissa ja kaudet 2003—2004 Landskrona BoISissa ennen siirtymistä takaisin kotimaahansa Djurgårdeniin. Hän on edustanut myös turkkilaista Denizlisporia.


title: Jones Kusi-Asare

text: Kausina 2009–2010 Kusi-Asare pelasi Tanskan superliigaa Esbjergissä. Kauden 2011 hän pelasi lainasopimuksella AaB:ssä ennen kuin siirtyi Assyriskaan kaudeksi 2012. Tällä hetkellä hänellä ei ole voimassa olevaa pelaajasopimusta.


title: Jones Kusi-Asare

text: Kusi-Asare on 178 cm pitkä ja painaa 75 kg.


title: Vasalli

text: Vasalli oli keskiajan Euroopassa läänityksen haltija, joka oli voimakkaamman lääninherran alainen. Nimitys on peräisin latinankielisestä sanasta "vassallus", jonka taustalla lienee kelttiläisistä kielistä omaksuttu sana "gwas", palvelija.


title: Vasalli

text: Vasallijärjestelmä oli lähtöisin karolingien hallitsemasta frankkien valtakunnasta, jossa kuningas antoi ylimyksille maa-alueen, "beneficiumin", vastineeksi siitä, että nämä ryhtyivät ratsusotilaaksi tai varustivat sellaisen.


title: Vasalli

text: Vasallius perustui lääninherran ja vasallin väliseen luottamukseen ja molemminpuoliseen hyötyyn. Lääninherra antoi vasallilleen maa-alueen eli läänityksen, ja vasalli puolestaan vannoi uskollisuutta herralleen. Lääninherra suojeli vasalliaan muita lääninherroja vastaan, ja vasalli maksoi vastineena veroja herralleen. Vasallin velvollisuuksiin kuului myös luovuttaa miehiä lääninherran sotajoukkoihin. Aluksi vasallin oikeudet läänitykseensä olivat rajallisia, mutta ajan myötä ne kasvoivat ja läänityksistä tuli perinnöllisiä. Vasallit saivat myös oikeuden jakaa läänityksensä pienempiin osiin omille vasalleilleen. Vasallijärjestelmä oli feodalismin perusta ja aatelin pohja.


title: Vasalli

text: Vasallivaltioksi kutsutaan valtiota, jolla on muodollinen itsenäisyys, mutta joka on käytännössä poliittisesti riippuvainen jostain suurvallasta. Vasallivaltio voi olla luonteeltaan protektoraatti tai satelliittivaltio, jolloin vasallius perustuu suuremman valtion poliittiseen, sotilaalliseen, taloudelliseen tai ideologiseen ylivaltaan. Toisen maailmansodan aikana Unkaria, Romaniaa ja Bulgariaa pidettiin natsi-Saksan vasallivaltioina.


title: Tukholman kauppakorkeakoulu

text: Tukholman kauppakorkeakoulu (, ) on Ruotsin pääkaupungissa Tukholmassa sijaitseva yksityinen yliopisto. Se perustettiin vuonna 1909 parantamaan kauppatieteiden opetusta Ruotsissa. Tukholman kauppakorkeakoulu on Pohjois-Euroopan vanhin kauppakorkeakoulu Helsingin Hankenin ohella. Siellä on noin 300 työntekijää ja noin 1 900 opiskelijaa.


title: Tukholman kauppakorkeakoulu

text: Maailman viidensadan huippuyliopiston Shanghai-yliopistovertailussa Tukholman kauppakorkeakoulu ylsi vuonna 2016 sijaluvulle 401–500. Tämä tarkoitti samalla Ruotsin 11. parhaiten sijoittuneen yliopiston asemaa.


title: Tukholman kauppakorkeakoulu

text: Tukholman kauppakorkekoulu omistaa yhdessä Hankenin kanssa yrityksen Hanken & SSE Executive Education Suomessa.


title: Erasmus-palkinto

text: Erasmus-palkinto () myönnetään vuosittain henkilölle tai yhteisölle, joka on vaikuttanut myönteisesti eurooppalaiseen kulttuuriin, yhteiskuntaan tai yhteiskuntatieteisiin.


title: Erasmus-palkinto

text: Palkinnon myöntää alankomaalainen säätiö nimeltä Praemium Erasmianum, jonka perusti prinssi Bernhard vuonna 1958. Palkintosumma on 150 000 euroa. Palkinto on nimetty renessanssihumanisti Erasmus Rotterdamilaisen mukaan.


title: Yoshikatsu Kawaguchi

text: Yoshikatsu Kawaguchi (, s. 15. elokuuta 1975 Fuji, Japani) on japanilainen jalkapalloilija, pelipaikaltaan maalivahti. Hän on edustanut kotimaassaan muun muassa Júbilo Iwatan joukkuetta ja on pitkäaikainan Japanin maajoukkueen luottomaalivahti.


title: Yoshikatsu Kawaguchi

text: Kawaguchi pelasi jalkapalloa lukioaikoinaan ja valmistuttuaan hän aloitti ammattilaisseura Yokohama Marinosissa. Joukkueessa hän voitti Japanin mestaruuden vuosina 1995 ja 2000. Hän pelasi myös Japanin joukkueessa 1996 Atlantan kesäolympialaisissa. Vuonna 2001 Kawaguchi siirtyi Englantiin Portsmouthin joukkueeseen, missä hän ei kuitenkaan täyttänyt itseensä kohdistettuja odotuksia ja siirtyi vuonna 2003 Tanskaan FC Nordsjællandiin ennen paluutaan kotimaahansa nykyiseen seuraansa vuonna 2005.


title: Yoshikatsu Kawaguchi

text: Japanin maajoukkueessa Kawaguchi on voittanut Aasian mestaruuden vuosina 2000 ja 2004. Hän on ollut maajoukkueen ykkösmaalivahti vuosien 1998, 2002 ja 2006 MM-kisoissa ja kuului joukkueeseen myös vuoden 2010 MM-kisoissa.


title: Chalmersin teknillinen korkeakoulu

text: Chalmersin teknillinen korkeakoulu () on Göteborgin kaupungissa Ruotsissa, sijaitseva yksityinen teknillinen yliopisto. Se perustettiin 5. marraskuuta 1829 William Chalmersin lahjoitusten avulla. Vuonna 1937 yliopisto siirtyi valtion omistukseen, mutta 1994 se muuttui takaisin yksityiseksi säätiön omistamaksi yliopistoksi.


title: Chalmersin teknillinen korkeakoulu

text: Nykyisin yliopistolla on noin 2 500 työntekijää ja noin 11 000 opiskelijaa. Yliopistolla on kaksi kampusaluetta, Johanneberg ja Lindholmen. Koulun rehtorina on toiminut vuodesta 2006 alkaen Karin Markides.


title: Chalmersin teknillinen korkeakoulu

text: Maailman viidensadan huippuyliopiston Shanghai-yliopistovertailussa Chalmersin teknillinen korkeakoulu sai vuonna 2014 sijaluvun 301–400.


title: Bekim Kastrati

text: Bekim Kastrati (s. 25. maaliskuuta 1979) on albanialainen jalkapalloilija. 186 senttimetriä pitkän Kastratin pelipaikka on hyökkääjä. Hän edustaa tällä hetkellä saksalaista Eintracht Braunschweigin joukkuetta.


title: Bekim Kastrati

text: Kastrati on edustanut uransa aikana myös KF Pejeä kotimaassaan sekä Germania Geistenbeckiä, SC Wegbergiä, Borussia Freialdenhovenia, FC Wegberg-Beeckiä ja Borussia Mönchengladbachia Saksassa.


title: Hannu Mykrä

text: Hannu Tapani Mykrä (s. 19. toukokuuta 1954 Pori) on suomalainen entinen pikajuoksija.


title: Hannu Mykrä

text: Mykrä oli 1980-luvun alkupuoliskon paras suomalainen 400 metrin juoksija. Hän voitti matkan Suomen mestaruuden 1980, 1981, 1982 ja 1984. Vuonna 1980 hän voitti myös 200 metrin mestaruuden. Mykrä osallistui 400 metrille Ateenan EM-kisoissa 1982, mutta karsiutui alkuerissä.


title: Hannu Mykrä

text: Mykrä juoksi 400 metrillä ennätyksensä 46,43 Turussa 3. elokuuta 1982. Ajallaan hän on kaikkien aikojen matkan kuudenneksi nopein suomalainen.


title: Hannu Mykrä

text: Seuratasolla Mykrä edusti Porin Tarmoa ja Turun Tovereita.


title: Hatzerim

text: Hatzerim on Beersheban lähellä Negevissä Israelissa sijaitseva (sijainti 31°14'N 34°39'E) lentokenttä, jossa on ilmavoimien tukikohta. Hatzerimissa on mm. 69. laivue, joka käyttää kalustonaan F-15I -hävittäjiä.


title: Hatzerim

text: Hatzerimissa sijaitsee myös Israelin ilmavoimien museo.


title: Luulajan teknillinen yliopisto

text: Luulajan teknillinen yliopisto () on pohjois-Ruotsissa sijaitseva teknillinen yliopisto, jonka pääkampus sijaitsee Luulajassa. Yliopistossa on kirjoilla 19 000 opiskelijaa. Henkilökuntaa on noin 1 600 joista 183 oli professoreja (vuonna 2013). Jatko-opiskelijoita yliopistossa on noin 590 (2013). Yliopistolla on kaksi tiedekuntaa (), filosofinen ja tekninen, sekä kuusi osastoa (): "Ekonomi, teknik, och samhälle" (Talous, tekniikka ja yhteiskunta), "Konst, kommunikation och lärande" (Taide, viestintä ja pedagogiikka), "Hälsövetenskap" (Terveystiede), "Samhällsbygnad och naturresursser" (Yhteiskuntarakentaminen ja luonnonvarat), "System- och rymdteknik" (Järjestelmä- ja avaruusteknologia) sekä "Teknikvetenskap och matematik" (Teknologia ja matematiikka).


title: Luulajan teknillinen yliopisto

text: Yliopistolla on neljä kampusta. Luulajan pääkampuksen lisäksi Kiirunassa sijaitsee avaruustutkimukseen keskittynyt "Avaruuskampus" (), Skellefteåssa sijaitsee muun muassa puuteknologian ja tietotekniikan koulutusta ja tutkimusta sekä Piitimessä taideaineisiin ja pedagogiikkaan keskittyvää opetusta ja tutkimusta. Näiden lisäksi Filipstadissa sijaitseva kaivosalan koulu on ollut Luulajan teknillisen yliopiston alaisuudessa vuodesta 2012 lähtien.


title: Luulajan teknillinen yliopisto

text: Yliopisto perustettiin 1. heinäkuuta 1971 Luulajan korkeakouluna (), jolloin konetekniikan linjalla aloitti 50 opiskelijaa. Korkeakoulusta tuli teknillinen yliopisto vuonna 1997.


title: Dan Zimmermann

text: Daniel Hans Erwin Zimmermann (s. 30. lokakuuta 1966 Nürnberg, Länsi-Saksa) on saksalainen heavy metal -rumpali, joka vaikuttaa yhtyeissä Gamma Ray ja Freedom Call, joista jälkimmäistä hän oli myös perustamassa. Zimmermann liittyi Gamma Rayhin 1997 Thomas Nackin lähdettyä. Hän toimii molemmissa yhtyeissä aktiivisena jäsenenä ja osallistuu kappaleiden kirjoittamiseen.


title: Luettelo Joseph Haydnin sinfonioista

text: Luettelo Joseph Haydnin sinfonioista perustuu Anthony van Hobokenin vuonna 1957 julkaisemaan luetteloon "J. Haydn, Thematisch-bibliographisches Werkverzeichnis". Hobokenin luettelon numerointi ei vastaa täysin säveltämisjärjestystä. "Sturm und Drang" -kauteen lasketaan Haydnin vuosina 1766–1773 säveltämät sinfoniat (numerot 26, 35, 38, 39, 41–52, 58, 59 ja 65).Hoboken sisällytti luetteloon myös neljä muuta sävellystä:Sinfonia nro 105 ei ole sinfonia vaan sinfonia concertante (konserttotyylinen sävellys, jossa on enemmän kuin yksi soolosoitin, tässä tapauksessa neljä), ja nro 106 ei ole säilynyt kokonaisuudessaan nykypäivään. Haydnin sinfonioiden lukumäärän lasketaan tavallisesti olevan 106.


title: Eiffel (ohjelmointikieli)

text: Eiffel on Bertrand Meyerin kehittämä olio-ohjelmointikieli.


title: Eiffel (ohjelmointikieli)

text: Kielen kielioppi on avainsanapohjainen ALGOL:n ja Pascalin tapaan. Eiffel on vahvasti staattisesti tyypitetty. Muistinhallinnassa on automaattinen roskienkeräys.


title: Eiffel (ohjelmointikieli)

text: Eiffelin kehitys on aloitettu vuonna 1985.


title: Eiffel (ohjelmointikieli)

text: Eiffelin tyypillisiä piirteitä ovat sopimuspohjainen ohjelmointi, vapaa perinnän käyttö, geneeriset luokat ja tyyppijärjestelmä, joka hallitsee sekä muuttujien arvoon että muuttujapaikkaan viittaamisen.


title: Eiffel (ohjelmointikieli)

text: Seuraava Eiffel-koodin pätkä alustaa taulukkoni-muuttujan alkiot 0-10 arvoon 0:


title: Eiffel (ohjelmointikieli)

text: Seuraavassa on klassinen "hei maailma!" -ohjelma Eiffel-kielellä:


title: Juha Pyy

text: Juha Johannes Pyy (s. 12. kesäkuuta 1963 Tampere) on suomalainen pikajuoksija. Hän edusti urallaan Tampereen Kisatovereita vuoteen 1990 ja sen jälkeen Lappajärven Veikkoja.


title: Juha Pyy

text: Pyy voitti 200 metrin juoksun Suomen mestaruuden vuonna 1987. Hopealla hän oli 1984, 1986 ja 1988 ja pronssilla 1985. 400 metrillä Pyy voitti kolme hopeaa (1984, 1986 ja 1987). 100 metrillä Pyy oli kolmas 1984 ja 1987.


title: Juha Pyy

text: Pyy juoksi Helsingissä 30. kesäkuuta 1988 400 metrillä ajan 45,75. Ajallaan hän on matkan kaikkien aikojen toiseksi nopein suomalainen (Markku Kukkoahon SE on 45,49). 200 metrillä hän juoksi parhaimmillaan 21,08. Pyyllä on hallussaan ylipitkällä radalla juostut epäviralliset Suomen halliennätykset 300 metrillä (33,04, juostu vuonna 1986) ja 400 metrillä (46,79, vuonna 1988).


title: Juha Pyy

text: Madridin EM-hallikisoissa 1986 Pyy selviytyi 200 metrillä välieriin. Hän sijoittui Suomen joukkueessa pronssille 4×100 metrin viestissä alle 20-vuotiaiden EM-kisoissa 1981.


title: Luettelo PlayStation-peleistä

text: Tämä on luettelo PlayStation-pelikonsolin peleistä.


title: Blekingen teknillinen korkeakoulu

text: Blekingen teknillinen korkeakoulu (, ) on pieni korkeakoulu Karlskronan, Ronnebyn ja Karlshamnin kaupungeissa Blekingen maakunnassa Ruotsissa. Nimestään huolimatta korkeakoulu ei tarjoa vain teknillisiä opintoja, vaan myös hallinnon, talouden, terveyden, suunnittelun, käyttäytymistieteiden ja humanististen tieteiden opintoja. Yliopiston ohjelmistotekniikan tutkimusyksikkö on kansainvälisesti tunnustettu ja arvioitu Euroopan toiseksi parhaaksi .


title: Kilderik III

text: Kilderik III (kuoli noin 752) oli frankkien kuningas Kilperik II:n poika ja viimeinen merovingikuningas. Hän toimi nukkehallitsijana vuosina 743–751 todellisen vallan ollessa major domuksen eli Pipin Pienen hallussa.


title: Kilderik III

text: Frankkien valtakunnassa valta oli jo pitkään keskittynyt major domusten eli käskynhaltijoiden käsiin, eikä major domus Kaarle Martel ollut nimittänyt uutta kuningasta Teoderik IV:n kuoltua. Kun Martel kuoli vuonna 741, syttyi kuitenkin kapina, ja Martelin pojat Karloman ja Pipin Pieni katsoivat viisaaksi valita uuden merovingikuninkaan rauhoittaakseen tilannetta. Kilderik nousi heidän myötävaikutuksellaan valtaistuimelle vuonna 743. Karloman vetäytyi luostariin 747, ja Pipin Pieni nousi yksin frankkien todelliseksi hallitsijaksi.


title: Kilderik III

text: Vuonna 751 Pipinistä tuli paavi Sakariaksen tukemana kuningas, jolloin Kilderikiltä leikattiin hänen pitkät hiuksensa (jotka olivat vapaan miehen tunnus) ja hänet lähetettiin luostariin. Samoin kävi hänen poikansa Teoderikin.


title: Gorgonzola

text: Gorgonzola on kaupunki ja kunta Lombardiassa Pohjois-Italiassa. Kaupunki on osa kuuluu hallinnollisesti Milanon metropolikaupunkiin. Vuonna 2014 Gorgonzolassa arvioitiin olevan 20 076 asukasta.


title: Gorgonzola

text: Gorgonzola on kuuluisa samannimisestä juustostaan, jota tosin nykyisin valmistetaan laajemmalla alueella Pojoen laaksossa.


title: Gorgonzola

text: Milanon metroverkon vihreä linja ("linea 2") kulkee Gorgonzolan halki.


title: Così fan tutte

text: Così fan tutte ossia La scuola degli amanti (KV 588) on Wolfgang Amadeus Mozartin vuonna 1790 Wienissä säveltämä ooppera. Juoni on romanttinen ja koominen. Teoksen nimi on italiaa ja tarkoittaa "niin tekevät kaikki (naiset) tai rakastavaisten koulu".


title: Gopak

text: Gopak tai Hopak on ukrainalainen kansantanssi, joka käsittää hitaan ja nopean osan. Tanssia tanssivat pääasiassa miehet, ja se sisältää tavallisesti hyppyjä ja muita akrobaattisia liikkeitä. Gopakkia ovat taidemusiikissaan käyttäneet muiden muassa säveltäjät Pjotr Tšaikovski ja Modest Musorgski.


title: Himno Nacional Mexicano

text: Himno Nacional Mexicano on Meksikon kansallislaulu. "Mexicanos, al grito de guerra" ("Meksikolaiset, sotahuuto kaikuu") on laulun kertosäkeen alku ja usein käytetty laulun epävirallinen nimi. 12. marraskuuta 1853 Meksikon tuolloinen presidentti Antonio López de Santa Anna julisti kansallisen kirjoituskilpailun maan kansallislaulun luomiseksi. Kilpailun voitti nuori runoilija Francisco González Bocanegra. Bocanegra tosin piti itseään ensi sijassa rakkausrunojen kirjoittajana, ja hän kieltäytyi ensin ottamasta osaa kilpailuun. Bocanegran kihlattu, Guadalupe González del Pino, oli kuitenkin vakuuttunut sulhasensa lahjakkuudesta ja vaati tätä osallistumaan. Kun Bocanegra itsepäisesti kieltäytyi, päätti Gonzáles del Pino ottaa tilanteen omiin käsiinsä. Hän lukitsi Bocanegran vanhempiensa makuuhuoneeseen ja kieltäytyi päästämästä tätä ulos, ennen kuin hän oli kirjoittanut ehdotuksen kilpailuun. Bocanegra kirjoitti neljässä tunnissa kymmenen säkeistöä pitkän isänmaallisen runoelman, johon häntä innoittivat kihlatun vanhempien makuuhuoneen isänmaalliset maalaukset, ja hankki vapautensa sujauttamalla runonsa oven alta kihlatulleen. Bocanegra lähetti näin syntyneen hengentuotteensa kilpailuun, ja palkintoraati julisti hänet voittajaksi 3. helmikuuta 1845.


title: Himno Nacional Mexicano

text:
Samaan aikaan Santa Anna oli julistanut myös kilpailun maan kansallislaulun sävelestä. Kilpailun voitti Juan Bottesini, mutta hänen sävellystään ei kuitenkaan pidetty esteettisesti riittävän korkeatasoisena. Santa Anna julisti uuden kilpailun, jonka voitti espanjalaissyntyinen Jaime Nunó, joka oli muuttanut maahan presidentti Santa Annan kutsusta. Jaime Nunón sävelmä "Dios
y Libertad" ("Jumala ja vapaus") julistettiin uuden kilpailun voittajaksi 12. elokuuta 1854. Näin syntynyt uusi kansallislaulu kantaesitettiin itsenäisyyspäivänä, 16. syyskuuta 1854. Laulun esittivät sopraano Claudia Florenti ja tenori Lorenzo Salvi, orkesteria johti ensimmäisen kilpailun voittaja Juan Bottesini.


title: Himno Nacional Mexicano

text: Laulu sai lainsäädännöllisen kansallislaulun aseman vasta 1943. Tällöin Bocangeran isänmaallisen runon ensimmäinen, viides, kuudes ja kymmenes säkeistö sekä kuoron osuus julistettiin Meksikon kansallislauluksi. Samalla runon sanamuotoja muutettiin hieman presidentti Manuel Avila Camachon määräyksestä. Kun kansallislaulu esitetään urheilukilpailujen yhteydessä, lauletaan yleensä vain kuoro, ensimmäinen säkeistö ja uudelleen kuoro. Maan radio ja televisioasemat esittävät joskus version, jossa on mukana kuoro, ensimmäinen säkeistö, kuoro, kymmenes säkeistö ja kuoro.


title: Himno Nacional Mexicano

text: Kansallislaulu on lain mukaan esitettävä espanjaksi, mutta 9. joulukuuta 2005 Meksikon hallitus salli laulun kääntämisen myös maassa puhutuille alkuperäiskansojen kielille.


title: Total Nonstop Action Wrestling

text: Total Nonstop Action Wrestling (TNA) on yhdysvaltalainen showpainipromootio, jonka perusti Jerry Jarrett yhdessä Jeff Jarrettin kanssa vuonna 2002. Nykyään TNA on noussut Yhdysvalloissa jo toiseksi suosituimmaksi showpainipromootioksi. Se on näin ollen WWE:n suurin kilpailija.


title: Total Nonstop Action Wrestling

text: WWE:stä lähteneet painijat ovat usein tavalla tai toisella olleet tekemisissä TNA:n kanssa. Entisistä WWE-painijoista TNA:ssa esiintyvät nykyään muun muassa Kurt Angle, Jeff Hardy ja Mr. Kennedy. Lukuisten muiden painijoiden lisäksi TNA:ssa paini myös WCW-legenda Sting, joka työskenteli yhtiössä vuodesta 2003 vuoteen 2013 asti.


title: Total Nonstop Action Wrestling

text: TNA:lla on Yhdysvalloissa viikoittainen Impact Wrestling -tv-ohjelma SpikeTV-kanavalla.


title: Total Nonstop Action Wrestling

text: Vuoden 2010 tammikuun 4. päivänä TNA:n Impact! -ohjelma lähetettiin samaan aikaan WWE:n RAW-ohjelman kanssa ensimmäistä kertaa ikinä. Syy erityiselle ohjelmapaikalle oli se, että kyseessä oli Hulk Hoganin debyyttijakso, jonka TNA:n johto uskoi pystyvän kilpailemaan RAW'n kanssa. Ohjelmassa teki TNA-debyyttinsä tai -paluunsa moni kuuluisa painija, joista mainittakoon muun muassa Hulk Hogan, Jeff Hardy, Sting ja Ric Flair. Ohjelman katsojaluvuksi muodostui 1,5; luku oli – ja on yhä – suurin ohjelman historiassa. Ennätyskatsojaluvusta innostuneena TNA:n johto julisti, että Impact! -ohjelma siirtyy vakituisesti maanantai-iltoihin kamppailemaan katsojaluvuista WWE:n RAW'n kanssa aikavälille 21.00–23.00. Siirto osoittautui kuitenkin virheeksi, sillä heti ensimmäisen vakituisen maanantai-illan Impactin katsojaluvuksi muodostui vain 0,9; luku putosi kuusi kymmenystä tammikuun 4. päivän erikoisjaksosta. Vähitellen luku laski viikosta toiseen, minkä vuoksi TNA:n johto ja SpikeTV päättivät siirtää ohjelman aikavälille 20.00–22.00, jolloin Impact kilpailisi vain yhden tunnin verran RAW'n kanssa. Ensimmäisen uudella lähetysajalla lähetetyn Impactin katsojaluvuksi muodostui kuitenkin vain 0,9; lähetysajan muuttamisella ei ollut merkitystä katsojalukuihin. Lopulta TNA:n johto päätti siirtää ohjelman kokonaan pois maanantai-illoilta ja palata takaisin torstai-iltoihin. Vuonna 2011 TNA vaihtoi pääohjelmansa nimeksi (mikä oli aikanaan TNA iMPACT!) IMPACT WRESTLING.


title: Gouda

text: Gouda on kaupunki Etelä-Hollannin provinssissa Alankomaiden länsiosassa. Vuonna 2004 kaupungissa oli 71 797 asukasta. Kaupunkioikeudet Gouda sai vuonna 1272. Erityisen tunnettu kaupunki on samannimisestä juustostaan, 1700-luvulla savupiipputeollisuudestaan sekä 1400-luvulla rakennetusta kaupungintalostaan.


title: Gouda

text: Goudan ystävyyskaupunki on Gloucester Englannissa.


title: Teoderik IV

text: Teoderik IV tai Theuderik IV (k. 737) oli frankkien merovingikuningas vuosina 721–737. Hän oli kuningas Dagobert III:n poika.


title: Teoderik IV

text: Teoderik IV oli koko valtakautensa ajan käytännössä major domuksensa Kaarle Martelin ohjailema nukkehallitsija. Hänen kuoltuaan Martel ei nimittänyt uutta kuningasta. Vasta vuonna 743 uusi major domus Pipin Pieni nosti viimeisen merovingikuninkaan Kilderik III:n valtaistuimelle.


title: Sperma-allergia

text: Sperma-allergia tai siemennesteallergia ( tai "hypersensitivity") tarkoittaa allergista reaktiota siemennesteelle tai jollekin sen ainesosalle. Kyseessä on harvinainen allergia, joka raportoitiin ensimmäisen kerran vuonna 1958. Vuoteen 2005 mennessä tieteellisessä kirjallisuudessa oli kuvattu noin 80 allergiatapausta, mutta on arvioitu, että merkittävä osa tapauksista jää raportoimatta. Suurin osa naisista, joilla on todettu siemennesteallergia, on alle 40-vuotiaita ja heillä on suvussaan atopiataipumusta.


title: Sperma-allergia

text: Sperma-allergian oireet ovat samankaltaisia kuin muidenkin allergisten reaktioiden oireet. Oireet ilmaantuvat joko välittömästi tai noin tunnin sisällä siemennesteelle altistumisesta. Paikallisia oireita ovat muun muassa kutina, kuumotus, turvotus, punoitus ja polttelu iholla ja sukupuolielinten alueella. Sisäisiä oireita voi myös ilmetä; niihin lukeutuvat tavallisesti hengenahdistus, nielemisvaikeus, sidekalvontulehdus, nuha, nokkosihottuma, ruoansulatuselimistön häiriöt ja herkistysihottuma. Harvinaisena mutta vaarallisena oireena voi ilmetä anafylaksia. Allergiset oireet voivat ilmetä pitkään lievinä ennen pahenemistaan vakava-asteisiksi, eivätkä ne välttämättä liity vain tietyn henkilön siemennesteeseen.


title: Sperma-allergia

text: Siemennesteallergian diagnoosi tehdään potilaan oireiden pohjalta käyttämällä apuna ihotestejä ja osoittamalla potilaan seerumista spesifisiä IgE-luokan vasta-aineita siemennesteen proteiineille. Hoitona on tavallisesti allergeenin välttäminen esimerkiksi kondomien avulla. Siedätyshoitoa on myös mahdollista kokeilla. Raskautta yritettäessä apuna voidaan käyttää koeputkihedelmöityshoitoja.


title: Ándros

text: Ándros () on Kreikan saari, joka kuuluu Kykladien saariryhmään. Saaren pinta-ala on 379,7 neliökilometriä ja asukasluku 9 221 (vuonna 2011). Hallinnollisesti Ándros kuuluu Ándroksen kuntaan, Ándroksen alueyksikköön ja Etelä-Egean saarten alueeseen. Saaren pääkaupunki on Ándroksen kaupunki.


title: Ándros

text: Ándros sijaitsee Välimereen kuuluvan Egeanmeren keskiosissa. Se on Kykladien saariryhmän pohjoisin saari. Sen lähimmät suuremmat saaret ovat Euboia luoteispuolella, Tínos ja Mýkonos kaakkoispuolella ja Sýros eteläpuolella.


title: Ándros

text: Ándros on kooltaan Kykladien toiseksi suurin saari ja Kreikan saarista 13. suurin. Saari on suurimmaksi osaksi vuoristoinen, mutta siellä on myös paljon hedelmällisiä laaksoja. Saaren korkein kohta on Pétalo (994 metriä).


title: Ándros

text: Ándros kuuluu hallinnollisesti Ándroksen kuntaan, johon kuuluu myös pienempiä lähisaaria. Vuoteen 2011 saakka saari jakautui kolmeen kuntaan. Kunta kuuluu ainoana kuntana Ándroksen alueyksikköön.


title: Ándros

text: Saaren suurimmat asutukset ovat pääkaupunki Ándroksen kaupunki eli Chóra (1 428 asukasta), joka sijaitsee saaren itärannikolla; sekä Batsí (1 010 asukasta), satamakylä Gávrio (810), Órmos Korthíou (557), Pitrofós (330) ja Mesariá (279). (Katso myös: Luettelo Ándroksen kunnan kaupungeista ja kylistä.)


title: Ándros

text: Antiikin aikana Andros tunnettiin myös nimillä "Gauros", "Hydrussa" ("Hydroussa"), "Epagris" ja "Lasia". Saaren varhaiset asukkaat olivat kaarialaisia, pelasgeja, foinikialaisia ja kreetalaisia. Noin 1000 eaa. saaresta tuli joonialaisten siirtokunta. Saari oli historiassa yleensä Ateenan tai sitä hallinneen tahon alaisuudessa. Antiikin Androksen kaupunki sijaitsi saaren länsirannalla eri paikassa kuin nykyinen Ándroksen kaupunki. Sen rauniot sijaitsevat nykyisen Palaiópolin alueella. Kaupungissa oli mm. kuuluisa Dionysokselle omistettu temppeli.


title: Ándros

text: Persialaissotien aikaan saari joutui Persian vallan alle. Tämän jälkeen saari päätyi Ateenan vaikutuspiiriin ja se kuului Deloksen meriliittoon. Ándros päätyi Makedonian vallan alle 315 eaa. Roomalaiset valtasivat saaren vuonna 129 eaa.


title: Ándros

text: Vuonna 1207 saari päätyi venetsialaisvallan alle ja osaksi Náxoksen herttuakuntaa. Turkkilaiset valtasivat saaren vuonna 1556.


title: Ándros

text: Ándros oli aktiivisessa osassa Kreikan itsenäisyystaistelussa. Kreikan itsenäistyttyä saaresta tuli merkittävä satama ja laivanvarustuksen keskus. 1920- ja 1930-luvuilla Ándroksen kaupunki oli yksi koko Kreikan tärkeimpiä satamia.


title: Ándros

text: Ándroksen nähtävyyksiin kuuluvat muun muassa saaren antiikin aikaisen pääkaupungin rauniot Palaiópolissa sekä sen arkeologisen alueen yhteydessä toimiva Palaiópolin arkeologinen museo, hellenistiseltä ajalta peräisin olevan tornin (”Ágios Pétroksen torni”) rauniot Gávriossa sekä Ándroksen arkeologinen museo Ándroksen kaupungissa.


title: Anthony van Hoboken

text: Anthony van Hoboken (23. maaliskuuta 1887, Rotterdam – 1. marraskuuta 1983, Zürich) oli alankomaalainen musiikkitieteilijä.


title: Anthony van Hoboken

text: Hoboken on parhaiten tunnettu teoksestaan "J. Haydn, Thematisch-bibliographisches Werkverzeichnis" (julkaistu vuonna 1957), joka on luettelo Joseph Haydnin sävellyksistä. Haydnin teoksiin viitataan usein niiden "Hoboken-numeroilla", jotka lyhennetään tavallisesti "Hob" tai pelkästään "H". Hobokenin luettelossa Haydnin teokset on järjestetty sävellystyypeittäin, eikä aikajärjestyksessä, kuten esimerkiksi Ludwig von Köchelin luettelossa Wolfgang Amadeus Mozartin sävellyksistä. Kaikki sinfoniat ovat esimerkiksi luokassa I, jousikvartetot luokassa III ja pianosonaatit luokassa XVI.


title: El Greco

text: El Greco ("Kreikkalainen"), oikealta nimeltään Domínikos Theotokópoulos (, 1541 Kreeta – 7. huhtikuuta 1614) oli Kreetalla syntynyt, myöhemmin Espanjassa vaikuttanut taidemaalari, manierismin ajan kuuluisimpia maalareita. Hänen muotokuvilleen ja uskonnollisaiheisille teoksilleen on ominaista voimakkaat valokontrastit ja pitkiksi venytetyt hahmot. El Greco ei saanut seuraajia omana aikanaan, mutta etenkin häntä esikuvanaankin pitäneiden impressionistien ja ekspressionistien myötä häntä alettiin pitää yhtenä Euroopan merkittävimmistä maalareista.


title: El Greco

text: El Grecon syntymäpaikkana pidetään Fódelen kylää. El Grecon syntymän aikoihin Kreetalla oli paljon ikonimaalareita. Greco sai sieltä bysanttilaisia vaikutteita ja maalasi myös ikoneita. Nuori El Greco varttui kreetalaisen koulukunnan vaikutteiden piirissä. Jo 22-vuotiaana vuonna 1563 häntä luonnehdittiin eräässä asiakirjassa mestariksi. El Greco muutti 1565 Venetsiaan, jossa sai vaikutteita venetsialaisten maalarien värienkäytöstä ja manierismista. Hän työskenteli luultavasti Tizianin ja Tintoretton ateljeissa. Vuosina 1570-71 hän oleskeli Roomassa, missä tutustui Michelangelon teoksiin.